Šéf NATO upozornil na rastúci vplyv Ruska na Balkáne

Aliancia má k dispozícii viacero správ o zasahovaní Moskvy do politického procesu v Čiernej Hore.

SARAJEVO. Generálny tajomník NATO Jens Stoltenberg vo štvrtok povedal, že aliancia pozorne sleduje správy o rastúcom vplyve Ruska na Balkáne a spolupracuje so spojencami v tejto oblasti na posilňovaní ich schopnosti odolávať zásahom zvonka. Aliancia má k dispozícii "viacero správ o rastúcom vplyve Ruska" na Balkáne, najmä o vlaňajšom "zasahovaní Moskvy do politického procesu v Čiernej Hore", povedal Stoltenberg počas návštevy bosnianskej metropoly Sarajevo. Predstavitelia Čiernej Hory tvrdia, že za vlaňajším pokusom o štátny prevrat, ktorého súčasťou boli plány na odstránenie premiéra Duška Markoviča za úsilie jeho vlády dostať Čiernu Horu do NATO, stáli proruskí nacionalisti. Rusko zasahovanie do vnútorných záležitostí Čiernej Hory popiera, zato však aktívne podporuje rozličné skupiny, ktoré nesúhlasia s tým, aby sa táto balkánska krajina stala 29. členským štátom NATO. Vstup Čiernej Hory do NATO bude znamenať prvé rozšírenie aliancie od roku 2009, keď sa jej členmi stali Albánsko a Chorvátsko. Hoci je Čierna Hora dlhodobým spojencom Ruska, vzťahy Podgorice s Moskvou v ostatnom čase ochladli vzhľadom na snahy čiernohorskej vlády o užšie väzby so Západom. Čierna Hora sa ako kandidát na členstvo v EÚ pripojila k sankciám Bruselu voči Rusku, ktoré nasledovali po anexii polostrova Krym.


BRATISLAVA. Detskú Univerzitu Komenského absolvovalo 255 študentov. Po poslednej prednáške si malí absolventi prevzali diplomy na slávnostnej promócii. Rektor Univerzity Komenského v Bratislave Karol Mičieta deťom pripomenul, že aj veľkí vedci si zachovávajú detskú zvedavosť. „Odnášate si nielen množstvo odpovedí na vaše zvedavé otázky, radosť z dobrodružnej a vzrušujúcej cesty poznávania a bádania, ale aj nové zážitky, kamarátstva a tiež veľa zábavy. Ak vaša túžba po poznaní, túžba vedieť viac vydrží, Univerzita Komenského je možno pre vás tým pravým miestom pre riadne vysokoškolské štúdium, pre odpovede na vaše otázky,“ povedal rektor univerzity.Ako informuje webová stránka univerzity, v tomto ročníku Detskej Univerzity Komenského sa deti dozvedeli napríklad to, prečo musíme chrániť myšlienku a odkaz 68. a 89. roku, prečo môžu policajti nasadzovať putá či prečo je šport dobrou investíciou do života. Prednášali im odborníci z Univerzity Komenského, iných slovenských univerzít, odborník z Veľkej Británie a poslanec Európskeho parlamentu Eduard Kukan. Okrem toho navštívili Národnú radu SR, závody Volkswagen Slovakia, Energoland, televíziu TA3, absolvovali rozlične zamerané workshopy a iné aktivity.Deti zaujala prednáška profesora Vasiliosa Stavrosa z University of Wawrick vo Veľkej Británii. Dozvedeli sa, prečo slnko môže byť aj naším nepriateľom. V prednáške popísal fungovanie slnečného žiarenia, pričom deťom vysvetlil, aké typy látok (chemických filtrov) v súčasnosti obsahujú opaľovacie krémy, a ako tieto látky fungujú. „Chemické filtre vedia pohlcovať ultrafialové žiarenie tak ako špongia vodu. V mojom výskume ma zaujíma, ako sa to deje. Dôležité sú všetky molekuly, vodík, uhlík i kyslík a väzby, ktoré vytvárajú, keďže ovplyvňujú to, ako dobre alebo zle vie chemická látka pohlcovať ultrafialové žiarenie,“ vysvetlil Stavros. Malých poslucháčov v diskusii napríklad zaujímalo, čo treba robiť, ak sa človek spáli aj napriek použitiu opaľovacieho krému, aké prípravky sú dnes najúčinnejšie či aké alternatívy ochrany pred slnečným žiarením sú k dispozícii pre ľudí, ktorí majú citlivú kožu a používanie klasických krémov je pre nich nepríjemné.Oľga Nachtmannová z ministerstva školstva ocenila šírku oblastí poznávania na Detskej Univerzite Komenského. „Detská univerzita poskytuje možnosť deťom nazrieť do rozličných sfér snaženia ľudského intelektu od vedy, sveta financií cez strojárenstvo, programovanie v IT sektore, energetiku, množstvo poznatkov z oblasti umenia, športu až po prácu politika. Je to pre vás veľká devíza, pretože takto môžete v sebe spoznať talent pre vaše rozličné profesionálne zameranie, a otvorí vám to dvere pri objavovaní ďalších vedomostí a získavaní ďalších zručností, čo sa určite prejaví pri výbere strednej a neskôr aj vysokej školy," povedala Nachtmannová.


Novým šéfom ANRTS je generálny riaditeľ JOJ Marcel Grega

Asociácia nezávislých rozhlasových a televíznych staníc reprezentuje na poli súkromného rádiového a televízneho vysielania 16 rádií a tri televízne stanice.

BRATISLAVA. Asociácia nezávislých rozhlasových a televíznych staníc (ANRTS) má nové vedenie. Jej prezidentom sa stal generálny riaditeľ JOJ Group Marcel Grega. Rozhodlo sa o tom v utorok (24.10.) na kongrese ANRTS. Viceprezidentom pre televíznu sekciu sa stal generálny riaditeľ TV Markíza Matthias Settele, viceprezidentom pre rádiovú sekciu generálny riaditeľ Rádia Expres Ivan Antala, informuje asociácia na webe. Členmi Rady Asociácie sú Rastislav Dutka (Fun rádio), Tatiana Ďuricová (Europa 2), Juraj Spuchľák (Rádio Lumen), Rastislav Lehotský (Rádio SiTy), Igor Čekirda (TV TA3), Tomáš Kapusta (Rádio Jemné). V tomto zložení budú pôsobiť najbližšie trojročné funkčné obdobie (október 2017-október 2020). ANRTS reprezentuje na poli súkromného rádiového a televízneho vysielania 16 rádií a tri televízne stanice. Existuje na podporu duálneho vysielania na Slovensku, mimo iné zastupuje súkromných vysielateľov smerom k štátnej správe, predovšetkým pri lobingu súvisiacom so zmenou legislatívy či autorským zväzom.


Nicholsonová nevidí dôvod na výmenu Sulíka

V SaS sa nenachádza nikto, kto by mal taký politický výtlak ako Sulík.

BRATISLAVA. Momentálne sa v strane Sloboda a Solidarita (SaS) nenachádza nikto, kto by mal taký politický výtlak ako predseda SaS Richard Sulík. Uviedla to podpredsedníčka NR SR za SaS Lucia Ďuriš Nicholsonová s tým, že predseda opozičnej SaS Sulík podľa prieskumov verejnej mienky vysoko prevýšil všetkých ostatných členov strany. „Momentálne sa v SaS nenachádza nikto, kto by mal taký politický výtlak ako Richard Sulík. A kým sa to nestane, kým neprídu voľby, kde niekto iný získa viac preferenčných hlasov ako Sulík, tak si myslím, že nie je čo riešiť,“ uzavrela Nicholsonová a dodala, že na zmenu lídra strany nie je dôvod. Na otázku, či je Sulík polarizujúcim prvkom, dodala, že nepozná politika, ktorý by spájal. „Prezident krajiny je reprezentatívna funkcia, nedokáže ovplyvniť politiku. Ale lídri politických strán, každý jeden polarizuje a myslím si, že je to dôležité, aby bol ten človek zapamätateľný. Líder má ustáť nejakú súťaž,“ uviedla Nicholsonová.


Španielsko vydalo medzinárodné varovanie pred epidémiou listeriózy

Počet nakazených stúpol na stopäťdesiat.

MADRID. Španielsko vydalo v stredu medzinárodné varovanie pred epidémiou listeriózy po tom, čo počet prípadov nakazených ľudí stúpol na 150. Ide o najväčšiu epidémiu tohto ochorenia v krajine. Informovala o tom britská spravodajská televízia Sky News. Infekcii podľahla jedna osoba, 90-ročná žena, uviedli médiá už v utorok. Ministerstvo zdravotníctva doplnilo, že preveruje ďalších 523 podozrivých prípadov listeriózy. V nemocnici je aj 23 tehotných žien s listeriózou. Španielsko upozornilo na epidémiu úrady Európskej únie a Svetovú zdravotnícku organizáciu (WHO). Šírenie ochorenia spôsobeného baktériou listéria vyvolalo obavy v Španielsku, ktoré navštívi ročne okolo 80 miliónov turistov. Krajina patrí medzi najobľúbenejšie dovolenkové destinácie na svete. Listeriózou sa obvykle môže človek nakaziť konzumáciou potravín obsahujúcich baktériu listéria. Baktéria sa môže nachádzať v mnohých druhoch potravín, ale problémom je najmä v surovom mlieku, mäse, mäkkých syroch a chladenom rýchlom občerstvení, ako sú pripravené sendviče. Listéria zvyčajne spôsobuje u zdravých ľudí mierne prebiehajúce ochorenie, ale môže byť nebezpečná pre tehotné ženy a ľudí s oslabeným imunitným systémom, pripomenula agentúra AP. V ťažkých prípadoch dochádza k meningitíde, encefalitíde a sepse s vysokou mierou úmrtnosti. Najviac potvrdených prípadov v Španielsku zaznamenali v južnom regióne Andalúzia, kde sa nachádza podnik na balenú bravčovinu a práve ten spájajú úrady s epidémiou. Avšak ďalšie prípady boli zistené dokonca až v Katalánsku na severovýchode, kde zostáva v nemocnici okolo 50 ľudí.


Sme rodina: Dlžníci by mali splácať najskôr dlh až potom trovy exekútora

Kollár je presvedčený, že zmena by pomohla ľuďom, keďže by im ušetrila veľa peňazí.

BRATISLAVA. Dlžníci by mali splácať najskôr samotný dlh až potom trovy exekútora. Navrhujú to poslanci z hnutia Sme rodina v novele zákona o súdnych exekútoroch a exekučnej činnosti (Exekučný poriadok), ktorú predložili na júnovú schôdzu Národnej rady SR. "Navrhujeme, aby splátky išli najskôr na istinu a až potom bude dlžník splácať trovy exekútora," uviedol Peter Pčolinský. Podľa novely by teda oprávnenému bola v prvom rade uhradená istina z vymáhanej pohľadávky a až potom by sa uhradili trovy exekútora vrátane príslušnej dane z pridanej hodnoty, príslušenstvo vymáhanej pohľadávky priznané exekučným titulom a trovy oprávneného. Hnutie ďalej navrhuje, aby odmenu a náhradu výdavkov exekútora, ktoré nie sú kryté paušálnymi výdavkami hradil oprávnený z istiny vymoženej pohľadávky. Pčolinský poukázal, že dnes je to pri splácaní naopak. Pri vymáhaní nárokov sa prioritne uhrádzajú trovy exekútora vrátane príslušnej dane z pridanej hodnoty a následne sa vymáha istina vymáhanej pohľadávky, ako aj príslušenstvo vymáhanej pohľadávky priznané exekučným titulom a trovy oprávneného. Líder hnutia Boris Kollár upozornil, že istina sa ale úročí, kým dlh nie je splatený. Tak sa podľa Sme rodina stáva, že ľudia síce dlh splácajú, ale "nevedia sa ho doplatiť". Sme rodina je presvedčená, že zmena by pomohla množstvu ľudí, keďže by im ušetrili veľa peňazí. "Chceme pomôcť ľuďom, nie exekútorom," doplnil Kollár. Poslanci navrhujú, aby v prípade schválenia bola právna norma účinná 1. novembra 2017.


Je gambler hriešnikom podľa Koránu či Biblie? (Kvíz)

Vladimír Veľký premýšľal, či má konvertovať na kresťanstvo alebo islam. Keď sa dozvedel, že islam nepripúšťa požívanie alkoholu, nechal sa pokrstiť.

Vladimír Veľký, kyjevský knieža, dlho premýšľal, či má konvertovať na kresťanstvo alebo islam. Nechal svojich vyslancov, aby vo svete podrobne skúmali a študovali obe náboženstvá, no len čo sa dozvedel, že islam nepripúšťa požívanie alkoholu, nechal sa radšej pokrstiť. Viete, aké zákazy by ho mohli odradiť od kresťanstva? Aké skutky nepripúšťa Biblia a aké zasa Korán? Otestujte sa. Korán (8:16) Deuteronómium (22:5) Korán  (2: 102), Biblia (Levitikus 20:27) Korán (5: 90).  Biblia explicitne nezavrhuje gamblerstvo či stávkovanie. Nájdeme v nej však, že sa ľudia majú vyvarovať láske k peniazom. ( Prvý list Timotejovi 6:10, List Hebrejom 13:5). Levitikus (15:19) Korán (24: 23) Korán  (17: 32), Levitikus (20:10–12), Deuteronómium (22:22) Levitikus  (19:19)


DOBRÉ RÁNODobré ráno: Je to jedna z najväčších hánb v dejinách vedy

Európa napráva hriechy z vedeckej minulosti.

Na budúci rok v lete by malo smerom k Marsu odštartovať európske vozidlo z misie ExoMars. Spoločný projekt Európskej vesmírnej agentúry a Roskosmosu bude hľadať život. Počujete dobre, cieľom bude nájsť stopy pravdepodobne dávneho mimozemského života. Lenže, to nie je len príbeh o Marse. Teraz inžinieri a vedci oznámili, že rover ponesie meno po Rosalinde Franklinovej. Vedkyni, o ktorej väčšina ľudí asi nikdy nepočula... a nie je to správne, pretože jej príbeh je príbehom jednej z najväčších nespravodlivostí vo vedeckom svete. O Marse, ale aj o postavení žien v takzvaných tvrdých vedách, o veľkých vedkyniach minulosti, ktoré až teraz, desaťročia po smrti získavajú patričné uznanie. Tomáš Prokopčák sa rozpráva s Ondrejom Podstupkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Policajti chcú vraždu Jána Kuciaka a Martiny Kušnírovej vyšetriť. "Je to pre nás už osobné," pvoedal Adamovi Valčekovi v rozhovore zástupca vedúceho vyšetrovacieho tímu týchto vrážd. "Bolo zadržané množstvo materiálu, medzi inými aj množstvo dátových nosičov. Ten materiál treba analyzovať," vysvetľuje. Celý rozhovor nájdete na SME.sk. Bývalý generálny prokurátor Dobroslav Trnka tvrdí, že si nepamätá, že by Jaromírovi Čižnárovi púšťal nahrávku, ktorá mala pochádzať zo spisu Gorila. Čižnár povedal, že mu Trnka pustil nahrávku s Františkom Határom, ktorý bol v tom čase asistentom Roberta Fica. Budúcich kandidátov na sudcov ústavného súdu by mali poslanci voliť až zajtra, teda v utorok. Ani koncom minulého týždňa sa totiž nedostali k hlasovaniu, otázkou ale je, či sa im vôbec podarí navoliť pre prezidenta všetkých 18 kandidátov. Ultrakonzervatívcom a fašisti neschválili návrh, ktorý by sprísňoval potratovú politiku na Slovensku. Poslanci odmietli novelu zákona od Richarda Vašečku, Vašečkov návrh podporilo len 46 poslancov. Extrémisti z ĽSNS svoj návrh stiahli. Včely majú zmysel pre matematiku. Nielenže by bez týchto tvorov mali ekosystémy ohromné problém, teraz sa navyše zdá, že po nule majú akési základy aj pre sčítavanie a odčítavanie. Viac sa tejto téme venujeme v podcaste TECH_FM. Podcast Dobré ráno je dostupný na rôznych platformách: Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Bola ako nákladný vlak. Nenasadená Američanka nedala šancu svetovej sedmičke

CoCo Vandeweghová dovolila Garbine Muguruzovej-Blancovej získať iba štyri gemy. Ďalej postúpila aj Venus Williamsová.

(celková dotácia 50 miliónov austrálskych dolárov, tvrdý povrch) CoCo Vandeweghová (USA) - Garbine Muguruzová (Šp.-7) 6:4, 6:0 V. Williamsová (USA-13) - Anastasia Pavľučenkovová (Rus.-24) 6:4, 7:6 (3) MELBOURNE. Spojené štáty americké majú garantované miesto vo finále ženskej dvojhry na úvodnom grandslamovom turnaji tenisovej sezóny Australian Open. Prvé dva štvrťfinálové zápasy sa skončili víťazstvami amerických hráčok. Skúsená Venus Williamsová nasadená ako trinásta zdolala Rusku Anastasiu Pavľučenkovovú (24.) za 107 minút 6:4, 7:6 (3) a CoCo Vandeweghová si v pozícii nenasadenej hráčky nečakane hladko v dvoch setoch poradila s turnajovou sedmičkou Španielkou Garbine Muguruzovou-Blancovou 6:4, 6:0. Tento zápas trval 83 minút a Vandeweghová prestrieľala renomovanejšiu súperku vo víťazných úderoch jednoznačne 31:14. Pre dvadsaťpäťročnú newyorskú rodáčku to bude premiéra v semifinále na Majors. Doteraz bola najďalej vo Wimbledone 2015 vo štvrťfinále. V Melbourne z predchádzajúcich piatich účastí v hlavnej súťaži štyrikrát neprešla cez prvé kolo. "Nebol to môj životný výkon. Necítila som sa až tak dobre, bola som nervózna. Snažila som sa hrať najlepšie. ako viem. V prvom sete som sa pokúšala vyvíjať tlak. Keď ho prehrala, v druhom som bola už ako nákladný vlak," povedala. "Prekvapilo ma, ako neuveriteľne CoCo zahrala. V minulosti sme spolu bojovali trikrát a nikdy nepredviedla až takúto úrove�?. Jej podanie aj údery boli skvelé, nerobila chyby. Bol to poriadne kvalitný výkon," reagovala Muguruzová-Blancová. Pre tridsaťšesťročnú Venus Williamsovú to bude prvé štvrťfinále na Australian Open za posledných štrnásť rokov. "Neuspokojím sa s týmto, chcem ísť ešte ďalej. Som nadšená, že som dostala ďalšiu príležitosť hrať," vravela. "Ešte stále je vo mne veľa toho, čo tomuto odvetviu môžem odovzdať. Cítim, že vo mne zostalo množstvo skvelého tenisu. Keď to vnímate takto, pokračujete. Prečo by nie? Nemám čo stratiť. Doslova," pokračovala Venus Williamsová. "Myslím si, že som nebola dostatočne svieža na to, aby som priebojnejšie podávala. Vedela som, že musím servovať dobre, lebo súperka je veľmi agresívna na returne a od základnej čiary. Utvárala som na seba tlak pri vlastnom podaní, preto som mala takú nízku percentáž," rekapitulovala Anastasia Pavľučenkovová. Ďalšie dva štvrťfinálové duely sú Karolína Plíšková (ČR-5) - Mirjana Lučičová-Baroniová (Chor.) a Johanna Kontová (V. Brit.-9) - Serena Williamsová (USA-2). Na rad prídu v utorok. Karolína Plíšková (ČR-5) - Mirjana Lučičová-Baroniová (Chor.) - bilancia 3:2 Johanna Kontová (V. Brit.-9) - Serena Williamsová (USA-2) - bilancia 0:0


Vykradol banku a peniaze rozhadzoval nahý po meste. Mal to byť len začiatok

Týmto vystúpením chcel Alexander Sperber preraziť medzi ťažkou konkurenciou v preplnenom svete komikov.

FORT LAUDERALE. Nekonvenčný spôsob, ako minúť peniaze ukradnuté v banke, si zvolil muž na Floride, ktorý tak náramne uľahčil prácu polícii. Strážcovia zákona ho chytili vo chvíli, keď sa po lúpeži vybral nahý do centra mesta Fort Lauderdale a začal rozhadzovať nelegálne získané bankovky. Podľa agentúry AP chcel týmto vystúpením preraziť medzi ťažkou konkurenciou v preplnenom svete komikov. Namiesto toho má na krku obvinenie z bankovej lúpeže. Dvadsaťpäťročný Alexander Sperber podľa polície vošiel svojím vozidlom do banky a pri priehradke predstieral, že má zbraň. Obsluha pultu mu vydala necelých 5-tisíc dolárov. Keď lupič vybehol z banky, vyzliekol sa a začal rozhadzovať bankovky v hodnote päťdesiat a sto dolárov medzi zaskočených obyvateľov mesta. Zakrátko ho chytili policajti, ktorým povedal, že tento kúsok vymyslel ráno po prebudení. Vraj išlo o prvé číslo v jeho kariére komika. Pokiaľ ho súd uzná vinným z bankovej lúpeže, ďalšie gagy bude môcť niekoľko rokov vymýšľať vo väzení.


Praha a Budapešť v piatok posilnili, Varšava klesla

BRATISLAVA. Český akciový trh v piatok posilnil. Index pražskej burzy PX stúpol o 0,83 % na 1 042,9 bodu. Energetická firma ČEZ si prilepšila o 0,58 % na 521 CZK za akciu. Komerční banka zdražela o 0,45 % na 781,50 CZK za akciu a cena akcií peňažného ústavu Erste Bank sa zvýšila o 0,9 % na 783,60 CZK za akciu. Celkový objem obchodov dosiahol sumu vyše 494,16 mil CZK.Maďarský akciový trh tiež stúpol. Hlavný budapeštiansky index BUX posilnil o 0,27 % na 40 826,33 bodu. V rámci sledovaných titulov však zdražela iba farmaceutická spoločnosť Richter, a to o 1,38 % na 5 155 HUF za akciu. Cena akcií ropnej a plynárenskej spoločnosti MOL sa znížila o 0,14 % na 2 846 HUF za kus a banka OTP Bank oslabila o 0,15 % na 13 050 HUF za akciu. V Budapešti sa zobchodovali akcie za 7,877 mld. HUF.Poľskej burze sa nedarilo. Varšavský index WIG20 si pohoršil o 0,41 % na 2 164,75 bodu. Banka Pekao oslabila o 1,02 % na 106,50 PLN za akciu. Ropná a plynárenská firma PGNIG zlacnela o 0,65 % na 4,59 PLN za akciu. Rafinérska firma PKN Orlen však stúpla o 1,9 % na 104,50 PLN za akciu a hutnícka spoločnosť KGH vzrástla o 0,26 % na 78,28 PLN za akciu.


Pápež napísal predslov ku knihe Daniela Pitteta, ktorého v detstve zneužíval kapucín

RÍM. Pápež František napísal predslov ku knihe Švajčiara Daniela Pitteta, ktorý sa ako dieťa stal terčom sexuálneho násilia zo strany pedofilného mnícha z rehole kapucínov. V úvode knihy nazvanej Otče, odpúšťam vám (s podtitulom Prežiť zničené detstvo) sa pápež autorovi poďakoval za jeho svedectvo, lebo ním pomáha "vniesť svetlo do strašnej tmy v živote cirkvi" a otvára cestu k spravodlivej náprave a milosti zmierenia. Dodal, že takáto otvorenosť pomáha aj pedofilom "uvedomiť si hrozné dôsledky svojich činov, (...) ktoré sú v protiklade s tým, čo náš učí Ježiš". Pápež v predslove opäť brojí za prísne potrestanie kňazov, ktorí "zradia svoju misiu", ale aj cirkevných hodnostárov, biskupov či kardinálov, ktorí by ich chceli kryť. Kniha Daniela Pitteta je podľa pápeža "potrebným, vzácnym a odvážnym svedectvom", ktoré opisuje "kalváriu autora a jeho cestu k zotaveniu, až k odpusteniu". Daniel Pittet bol v rokoch 1968-72, keď mal deväť až 12 rokov, zneužívaný kapucínskym mníchom Joëlom Allazom. Úradom svoj prípad oznámil až začiatkom 21. storočia. Páchateľ sa k svojmu činu priznal a predstúpil pred súd. Mužovi, ktorý sa dopustil sexuálneho násilia, Pittet odpustil. V knihe o tom napísal, že "veľa ľudí nedokáže pochopiť, že k nemu necítim nenávisť. Odpustil som mu a svoj život som postavil na tomto odpustení". Pittet žije vo Fribourgu, kde pracuje ako knihovník. Je ženatý, má šesť detí a naďalej sa angažuje v katolíckej cirkvi. V rozhovore pre taliansky denník La Repubblica spomenul, ako sa pred dvoma rokmi vo Vatikáne stretol s pápežom Františkom: "Povedal som mu, že som bol znásilnený kňazom. On sa na mňa bez slova díval, so slzami v očiach, a potom ma objal". Pápež o tomto stretnutí napísal, že "na Pittetovi ešte stále vidieť hrozné škody, ktoré spôsobuje sexuálne zneužívanie a ťažká cesta, ktorú jeho obete musia prejsť". Vyjadril tiež obdiv nad tým, že napriek všetkému si tento muž zachoval vieru a dokázal odpustiť. Pápež v úvode k Pittetovej knihe spomenul na obete zneužívania, ktoré sa so svojou situáciou nedokázali vyrovnať a dohnalo ich to až k samovražde. "Títo mŕtvi sú ťarchou na srdci i svedomí mojom i cirkvi. Ich rodinám ponúkam svoju lásku i bolesť a pokorne ich prosím o odpustenie," napísal pápež. Pápež František pokračuje v línii nulovej tolerancie voči sexuálnym deliktom, ktorú nastolil jeho predchodca Benedikt XVI. František už v prvom roku svojho pontifikátu zriadil Pápežskú komisiu pre ochranu maloletých, ktorej úlohou je radiť mu pri dodržiavaní záväzkov ochrany detí a pastoračnej starostlivosti o obete zneužívania. Komisia nemá vyšetrovací charakter, keďže prípady sexuálnych deliktov kléru patria do agendy Kongregácie pre náuku viery.


Trump nevidí dôvod ustúpiť od ciel na dovoz z Mexika

Americký prezident nepovažuje pokrok v rokovaniach s Mexikom za dostatočný.

WASHINGTON. Americký prezident Donald Trump nevidí dôvod ustúpiť od plánovaného zvýšenia ciel na dovozy z Mexika. Pokrok v rokovaniach, o ktorom predtým hovorili zástupcovia oboch krajín, totiž podľa svojich slov nepovažuje za „dostatočný“. Vyjednávači USA a Mexika sa majú vo štvrtok stretnúť na ďalšom kole rozhovorov. Pokiaľ sa nedosiahne dohoda, začne Washington plošné clá na mexické tovary uplatňovať budúci týždeň v pondelok.Trump minulý mesiac oznámil, že Washington s účinnosťou od 10. júna uvalí 5-percentné clá na mexický tovar s cieľom tlačiť na vládu krajiny, aby bránila migrantom zo Strednej Ameriky pri prechode hraníc do USA. Clá sa majú postupne zvyšovať až na úroveň 25 percenta, pokiaľ sa pri riešení problematiky nedosiahne dostatočný pokrok.


OECD odporúča Slovensku vytvoriť plán na zvyšovanie rozvojovej pomoci

Slovensku tiež odporúča zvýšiť počet pracovníkov.

BRATISLAVA. Slovensko potrebuje podľa OECD vytvoriť plán, aby do roku 2030 splnilo záväzok venovať na oficiálnu rozvojovú pomoc 0,33 percenta hrubého národného dôchodku (HND). Vyplýva to zo Správy o výsledkoch a odporúčaniach vyplývajúcich z hodnotenia tzv. Peer Review Výboru OECD pre rozvojovú pomoc, ktorú rezort diplomacie predložil do medzirezortného pripomienkového konania. "Slovensko, ako zodpovedný člen OECD, plne zváži všetky odporúčania a vyvinie maximálne úsilie na ich naplnenie," píše sa správe, ktorá obsahuje aj indikatívny rámec navyšovania oficiálnej rozvojovej pomoci na úroveň 0,33 HND v roku 2030. Podľa neho by Slovensko napríklad v roku 2020 venovalo na rozvojovú pomoc 150 miliónov eur a v roku 2030 viac než 547 miliónov. Ďalšou možnosťou je podľa správy navyšovanie oficiálnej rozvojovej pomoci o desať percent ročne, čo by mali byť jednotlivé rezorty schopné zvládnuť. Podľa tohto plánu by Slovensko napríklad v roku 2020 venovalo na rozvojovú pomoc 127 miliónov eur a v roku 2030 viac než 364 miliónov, čo by predstavovalo 0,22 percenta HND. OECD tiež Slovensku odporúča zvýšiť počet pracovníkov, ktorí pracujú na jej rozvojovej spolupráci. "Slovenská republika by mala zvyšovanie rozpočtu na oficiálnu rozvojovú pomoc premietnuť do ľudských zdrojov v Bratislave a na kľúčových veľvyslanectvách," píše sa v správe. V roku 2017 poskytlo Slovensko na rozvojovú pomoc 0,13 percenta svojho HND. Medzi členskými štátmi výboru OECD/DAC bola SR v roku 2017 na predposlednom mieste, pričom priemerná výška oficiálnej rozvojovej pomoci týchto krajín bola na úrovni 0,31 percenta HND.


Vlaky pre seniorov a študentov zdarma. Babišova vláda schválila program

Menšinová vláda požiada Poslaneckú snemovňu o dôveru.

PRAHA. Česká vláda schválila v pondelok finálnu verziu svojho programového vyhlásenia. Ministri sa zišli na mimoriadnom zasadnutí dva dni pred tým, ako menšinový kabinet Andreja Babiša (ANO) požiada Poslaneckú snemovňu o dôveru. V programovom vyhlásení pribudlo napríklad to, že študenti a seniori by mali mať cestovné na vlak zadarmo, informoval spravodajský server Novinky.cz. Dokument má 30 strán. Podľa premiéra Babiša vypadli niektoré formulácie a nadbytočné texty. "Programové vyhlásenie vlády posielame všetkým predsedom parlamentných strán a hnutí," uviedol na tlačovej konferencii. Prvý vicepremiér a minister životného prostredia Richard Brabec povedal, že v programovom vyhlásení pribudla preambula. "Hovorí, že chceme byť viac videní v Európe, aby sme prestali byť prikyvovači alebo odmietači. Sú v nej veci týkajúce sa dôchodkovej reformy či digitálneho Česka," uviedol Brabec. V rezorte dopravy vláda plánuje, že študenti a dôchodcovia by mali jazdiť vlakmi zadarmo. "Dospeli sme k názoru, že chceme prijať rozhodnutie, že stanovíme bezplatné užívanie železničného dopravcu pre seniorov starších ako 65 rokov. Doprava na železnici zdarma by mala byť taktiež pre žiakov a študentov do 26 rokov," oznámil Babiš. Z programu naopak vypadla vízia, že o vodičský preukaz by malo byť v budúcnosti možné žiadať aj mimo trvalého bydliska. Novelu, ktorá to umožní, už totiž schválila minulá Poslanecká snemovňa a platiť bude od tohtoročného júla. Dávať ju do programového vyhlásenia by tak nedávalo zmysel. Menšinový kabinet predstúpi pred Poslaneckú snemovňu a požiada ju o dôveru v stredu 10. januára. Babiša príde do dolnej komory podporiť aj prezident Miloš Zeman. Podľa doterajších vyjadrení politikov to však vyzerá, že vláda dôveru nedostane. Zeman už avizoval, že v tom prípade poskytne Babišovi na zostavenie vlády aj druhý pokus, dodávajú Novinky.cz.


Britská polícia pátra po bežcovi, ktorý sotil ženu pod autobus

Autobus zastavil a cestujúci sa rozbehli smerom k žene, ktorá akoby zázrakom utrpela iba ľahšie poranenia.

LONDÝN. Tridsaťtriročná žena akoby zázrakom unikla vážnym zraneniam po tom, čo ju bežec na londýnskom moste sotil pod autobus. K incidentu došlo pred tromi mesiacmi. Spravodajský web BBC v utorok informoval, že polícia už zverejnila kamerový záznam, ktorý pád ženy na vozovku zachytáva. Záber z incidentu zobrazuje muža, ako beží po moste Putney Bridge v západnom Londýne, pričom rukou zavadí o ženu, ktorú následne zhodí pod prichádzajúci autobus. Šofér vozidlo v rýchlosti stočí do preplneného vedľajšieho pruhu, aby sa žene mohol vyhnúť. Metropolitná polícia v stanovisku uvádza, že autobus následne zastavil a cestujúci sa rozbehli smerom k žene, ktorá, akoby zázrakom utrpela iba ľahšie poranenia. Policajti uviedli, že bežec sa o pätnásť minút vracal po moste opačným smerom. Zranená žena sa s ním pokúsila zhovárať, on si ju však nevšímal.


Zelník: Zmeny v zdravotníctve majú zabrániť zneužívaniu urgentu

Člen Výboru NR SR pre zdravotníctvo Marek Krajčí oponoval, že zmeny majú z jeho pohľadu viacero nedostatkov.

BRATISLAVA. Na Slovensku je menej praktických lekárov a nevieme zabezpečiť taký rozsah poskytovania zdravotníckych služieb, ako tomu bolo v minulosti. Zmeny v oblasti lekárskej služby prvej pomoci či ústavnej pohotovosti smerujú k tomu, aby sa lekári dokázali adekvátne postarať o ľudí, ktorí to potrebujú. V diskusnej relácii RTVS Sobotné dialógy to uviedol predseda výboru Národnej rady SR pre zdravotníctvo Štefan Zelník (SNS). Zelník v tejto súvislosti upozornil aj na častú prepracovanosť lekárov v súčasnosti. "Lekár po pohotovostnej službe ide na druhý deň do práce a mal by byť v dobrej kondícii," zdôraznil. Člen Výboru NR SR pre zdravotníctvo Marek Krajčí (OĽaNO) oponoval, že pripravované zmeny majú z jeho pohľadu viacero nedostatkov. "Problém si vyžaduje komplexnú reformu primárneho kontaktu," uviedol v diskusii. Podľa Zelníka cieľom navrhovaných zmien v zdravotníctve je postarať sa o ľudí, ktorí to naozaj potrebujú. "Predstavte si, že dostanete infarkt a pred vami je 15 iných pacientov. Ako to má potom ten personál urobiť?" spýtal sa. Krajči upozornil, že podľa dostupných údajov, väčšina pacientov, ktorí vyhľadajú ústavnú pohotovosť alebo lekársku službu prvej pomoci, tak urobí preto, lebo nezastihnú lekára v ambulancii, ktorý tam je len niekoľko hodín denne. Zelník oponoval, že ambulantné hodiny schvaľuje samosprávny kraj a ak lekár odíde, musí si zabezpečiť náhradu.


STĹPČEK PETRA SCHUTZANie je Marčekovo priznanie iba finta?

Marček vypovedal

Rozhovor s Lipšicom

Stĺpček

Čo za impulz viedol Marčeka, aby si nesmierne priťažil?

Priznanie Marčeka, že Kuciaka a jeho partnerku zavraždil on, a nie Szabó, ako sme si mysleli spolu s vyšetrovateľmi, môže, iste, aj zodpovedať skutočnosti. My nevieme, čo za dôkazy ukazovali na Szabóa. Známe rozdelenie rolí na strelca a šoféra mohla byť aj slabo podložená vyšetrovateľská domnienka. Na strane druhej. Priznanie k závažnejšej skutkovej podstate veľa zmyslu nedáva. Kto by sa už vystavoval ťažšiemu trestu, keď môže vyviaznuť síce s dlhoročným, ale „iba“ žalárom? Čo za mohutný impulz musel ovládnuť vnútorné pochody Marčeka, aby „iba tak“ z lásky či altruizmu svedčil v prospech bratanca a sebe nesmierne priťažil? Ako vrahovi mu totiž doživotie bude hroziť – ako najpravdepodobnejší verdikt – aj v postavení spolupracujúceho obvineného. S predpokladom, že sa dorozumievali cez advokátov, je teda možné aj to, že nečakaným zvratom buď chcú skomplikovať vyšetrovanie, alebo si trebárs ozaj zrátali, že výmena rolí by mohla viesť k nižšiemu súhrnu dvoch trestov než pôvodné „rozostavenie“. Nevieme.


Facebook pomôže nezadaným, pripravuje zoznamku

Facebook pripravuje službu, ktorá bude určená pre užívateľov hľadajúcich dlhodobý vzťah.

WASHINGTON. Facebook pripravuje spustenie novej služby, ktorá pomôže užívateľom nájsť si partnera. Informoval o tom v utorok zakladateľ a generálny riaditeľ spoločnosti Mark Zuckerberg na vývojárskej konferencii F8. „Na facebooku je 200 miliónov ľudí, ktorí sa označujú ako nezadaní,“ upozornil Zuckerberg. Dodal, že služba bude určená pre užívateľov hľadajúcich dlhodobý vzťah. Firma bude podľa Zuckerberga v rámci tejto služby venovať mimoriadnu pozornosť ochrane súkromných údajov. Služba má byť spustená v blízkej dobe, konkrétny dátum však Zuckerberg neuviedol. Ohlásenie novej služby malo negatívny dopad na akcie firiem pôsobiacich v oblasti internetových zoznamiek. Prudko dole zamierili napríklad akcie spoločnosti Match Group, ktorá je majiteľom populárnej zoznamovacej aplikácie Tinder, napísala agentúra Reuters. Podľa analytika Jamesa Cordwella zo spoločnosti Atlantic Equities by nová služba mohla viesť k nárastu času, ktorý ľudia na facebooku trávia, a zároveň predstavovať  "veľký problém" pre konkurentov, ako je napríklad Match Group. Facebook sa stal v tomto roku terčom kritiky po správe o tom, že analytická spoločnosť Cambridge Analytica neoprávnene získala informácie o desiatkach miliónov užívateľov jeho siete a využila ich okrem iného pri vývoji softwarových nástrojov pre podporu volebnej kampane Donalda Trumpa.


Vnuci diktátora Franca majú obrovský majetok, biznis mali aj na Slovensku

Majetok vnukov španielskeho diktátora je obrovský.

MADRID. Vnuci zosnulého španielskeho diktátora Francisca Franca vlastnia obrovský majetok, ktorý donedávna zahŕňal okrem paláca, domov, parkovísk, firiem a pozemkov na vidieku aj podiel v spoločnosti Slovenská plavba. Uviedol to denník El País. Slovenská spoločnosť zabezpečuje prepravu tovaru aj cestujúcich po Dunaji. Až do roku 2016 v nej rodina Francisca Franca Martíneza Bordiú, najstaršieho vnuka španielskeho diktátora, vlastnila kontrolný podiel prostredníctvom spoločnosti Tabacmesa, jednej zo siedmich rodinných firiem Francových potomkov. Podľa záznamov spoločnosti Tabacmesa tento podiel v roku 2016 predala za 7,5 milióna eur. Lodná doprava je iba špičkou ľadovca obrovského obchodného konglomerátu, ktorý ovláda sedem detí Carmen Francovej, jediného dieťaťa španielskeho diktátora. Zomrela v roku 2017 vo veku 91 rokov. Vnuci diktátora teraz dohliadajú na rozsiahlu sieť 21 firiem s celkovým čistým majetkom vo výške 102,5 milióna eur, a na aktíva, ktoré podľa odhadov El País zahŕňajú 258 nehnuteľností. Samotné portfólio nehnuteľností pozostáva z paláca, 22 domov, 195 parkovísk, 29 vidieckych nehnuteľností, piatich obchodných priestorov a troch vidieckych pozemkov. Potomkovia diktátora sú síce spojení najmä s nehnuteľnosťami, ale majú prsty aj vo firmách, ktoré pôsobia v oblastiach, ako sú vzťahy s verejnosťou či materské škôlky alebo hotely. Rodina má napríklad 17-percentný podiel vo firme Dulcinea Nutrition, ktorá má zmluvu na dodávku jedla do sídla španielskej vlády La Moncloa. Napriek tomu, že v rokoch 2016 - 2019 dostala od štátnych úradov 3 milióny eur za svoje služby, neplatila zamestnancom pravidelne mzdy, čo malo za následok štrajky. Jej klientmi boli aj vojenský štáb, Rada pre vedecký výskum, ministerstvo práce či mesto Málaga. Fakt, že samotný Francisco Franco zarobil v roku 1940 ako hlava štátu ročne iba 50.000 pesiet (zhruba 300 eur), tak vyvoláva otázku: odkiaľ pochádzajú všetky tieto peniaze? Pre pochopenie tohto zázraku je potrebné zájsť do centra Madridu, alebo presnejšie na číslo 8 v ulici Hermanos Bécquer v luxusnej štvrti Salamanca. Táto palácová budova je klenotom Francovho klanu. Má sedem poschodí, 4800 metrov štvorcových (m2) a hodnotu 50 miliónov eur. Nehnuteľnosť bola súčasťou majetku diktátorovej dcéry a teraz slúži ako sídlo spoločností jej detí, ako sú napríklad Fiolasa SLU a Sargo Consulting S.L. Tie počas života viedla samotná Carmen. Nechala sa vraj oslovovať Vaša Excelencia a v roku 2009 zarábala mesačne 17.000 eur. Štyri zo siedmich spoločností, ktoré patria Francisovi, najmocnejšiemu z vnúčat bývalého diktátora, tiež sídlia na ulici Hermanos Bécquer. Jeho čisté aktíva majú hodnotu 44,7 milióna eur a má pod kontrolou 225 nehnuteľností: domy, sklady, komerčné priestory, vrátane kancelárskych priestorov na ulici Ayala v okrese Salamanca, kde m2 stojí od 8000 do 10.000 eur. Väčšina peňazí mu však "tečie" z parkovísk. Francis má v centre Madridu 193 parkovísk vo vlastníctve troch rôznych spoločností. Na ilustráciu, jedna z nich (Tabacmesa) prenajíma parkovacie miesta na ploche s rozlohou takmer 4000 m2 jedno po 181,50 eur mesačne. Francis odmietol prezradiť podrobnosti o svojich podnikoch, ale potvrdil informácie, ktoré zistil El País. V troch rozhovoroch s novinami sa vyhýbal otázkam o svojich záujmoch v zahraničí, okrem podielu v slovenskej lodnej spoločnosti, ktorý mu v roku 2014 priniesol dividendy vo výške 449.870 eur. Vlastnil aj podiely v českých tabakových spoločnostiach Frontera spol. a KOSLAVA spol., v Andradi Com v Rumunsku a Helitrade spol. na Slovensku. V decembri 2016 tento medzinárodný konglomerát zameraný na bezcolný predaj cigariet predal. Neboli to však jediné Francisove zahraničné podniky. Jeho spoločnosť Montecopel SA s čistým majetkom 12,4 milióna eur požiadala o daňovú amnestiu, ktorú ponúkla vláda Mariana Rajoya v roku 2012. Tento krok vyniesol na svetlo 7,6 milióna eur predtým neohláseného zahraničného príjmu. Daňová amnestia umožnila jednotlivcom a spoločnostiam zaplatiť 10 % z ich nenahlásených príjmov, čo bolo výrazne menej ako pôvodná daň. "V roku 1980 som sa presťahoval do Čile, kde som žil šesť rokov, potom som strávil ďalších 10 rokov v Argentíne," vysvetľoval Francis svoje zahraničné príjmy. "Tam som upevnil svoju kariéru ako podnikateľ; rovnako ako môj syn Francisco, ktorý žije polovicu života vo Švajčiarsku a v Spojených štátoch." Vnučka María del Carmen Martínez Bordiú, inak známa ako Mariola, zaznamenala vo svojom podnikaní podobný úspech. Ostatné vnúčatá diktátora sú v spojení s rodinnou sieťou spoločností: María del Mar s aktívami v hodnote 4,1 milióna eur, María Aranzazu (3,6 milióna eur, José Cristóbal (2,9 milióna eur) a Jaime Felipe Martínez Bordiú (900.000 eur). Pôvod tohto majetku je možné "vystopovať" až k špekulatívnemu obchodu, ktorý sa týka predaja nehnuteľnosti v Arroyomolinos v Madride. V 40. minulého storočia, keď diktátor kúpil tento pozemok, bol klasifikovaný ako vidiecky a nemohlo sa na ňom stavať. V roku 2003 však došlo k reklasifikácii a jeho hodnota sa zvýšila. Ale podľa správcu dedičstva Francovho klanu, Luisa Felipeho Utrera-Molinu, má toto obrovské bohatstvo viac spoločného s manželkou diktátora Carmen Polovou. "Rodina Polovcov bola veľmi bohatá," vyhlásil tento právnik, ktorý opisuje Francisca Franca ako morálneho muža, ktorého nemožno obviňovať z chamtivosti.


Clintonová ponúkla Trumpovi pomoc (Minúta po minúte)

Svet reaguje

Trump musí zjednocovať

Urobí reality šou

Od Gumpa po Trumpa

Diskusia k voľbám

Trumpova cesta

Dôvody úspechu

Amerika je cudzia

Svet reaguje na víťazstvo republikánskeho kandidáta Donalda Trumpa.

23:10 Minútu po minúte sme ukončili, ďakujeme za pozornosť. 22:30 Predseda Európskej komisie (EK) Jean-Claude Juncker žiada viac európskej zodpovednosti za obrannú politiku, až kým sa nedosiahne cieľ vytvorenia európskej armády. Bez ohľadu na výsledky volieb v USA sa Európania musia rozlúčiť s predstavou, že Američania sa majú postarať o bezpečnosť Európy. "To musíme urobiť my sami," povedal Juncker v stredu večer v prejave v Berlíne. Po zvolení republikána Donalda Trumpa za prezidenta Spojených štátov Juncker vo svojom prejave o európskej politike vyhlásil: "Mali by sme sa veľmi snažiť o to, aby sme udržali dobré transatlantické vzťahy." Svet podľa neho potrebuje "úzku súdržnosť" USA a Európy. 21:43 Predseda americkej Snemovne reprezentantov Paul Ryan prisľúbil úzku spoluprácu s novozvoleným prezidentom Donaldom Trumpom, s ktorým sa počas kampane dostával do sporov, pri tvorbe ambiciózneho republikánskeho legislatívneho programu od začiatku roka 2017. Ryan na tlačovej konferencii povedal, že s Trumpom si dohadujú schôdzku, na ktorej budú hovoriť o prechode k novému Kongresu a novej vláde, ako aj o programe republikánov v Kongrese po zvyšok terajšieho funkčného obdobia, píše agentúra Reuters. 20:57 Bývalý 41. americký prezident George Bush zablahoželal Donaldovi Trumpovi k víťazstvu v prezidentských voľbách. Bush starší svoje spoločné blahoželanie s manželkou Barbarou zverejnil na sociálnej sieti Twitter. Jeho hovorca Jim McGrath povedal, že Bush taktiež Trumpovi zatelefonoval, aby mu poprial veľa šťastia, s tým, že a ich rozhovor bol veľmi srdečný. Koho Bush starší volil, však hovorca odmietol povedať. Budúcemu 45. americkému prezidentovi Trumpovi a jeho manželke Melanii telefonicky zagratuloval aj 43. americký prezident George W. Bush, syn Busha staršieho. 20:23 Generálny tajomník OSN Pan Ki-mun gratuloval novozvolenému prezidentovi USA Donaldovi Trumpovi s tým, že svetová organizácia od jeho vlády očakáva posilňovanie medzinárodnej spolupráce zameranej na riešenie výziev dneška, ako je klimatická zmena. Pan Ki-mun dodal, že vyjadruje uznanie Trumpovej volebnej súperke Hillary Clintonovej za "celoživotnú oddanosť mieru, napredovaniu žien a blahu detí". Vyzdvihol ju tiež ako "silný globálny symbol emancipácie žien". 20:19 Výsledky prezidentských volieb v Spojených štátoch odzrkadľujú túžbu Američanov po zmene a obnove v ťažkom období, v ktorom všetci musíme čeliť výzvam doma i vo svete, uviedol v blahoprajnom telegrame adresovanom Donaldovi Trumpovi maďarský prezident János Áder. 19:42 Americký demokratický prezident Barack Obama prisľúbil pokojné odovzdanie moci do rúk novozvoleného republikánskeho prezidenta Donalda Trumpa. "Telefonoval som s novozvoleným prezidentom okolo tretej ráno, pozval som ho do Bieleho domu a zablahoželal som mu," povedal Obama v prvom povolebnom prejave po ohlásení takmer konečných výsledkov prezidentských volieb v USA. Počas prejavu v Bielom domu tiež zaželal Trumpovi veľa úspechov pri "zjednocovaní a vedení krajiny". 19:38 Výsledky prezidentských volieb v USA vracajú svet do reality. Počas návštevy Londýna to uviedol predseda maďarskej vlády Viktor Orbán, ktorého citovala agentúra MTI. Orbán maďarským novinárom v Londýne povedal, že svetu vždy prospelo, keď sa mu "podarilo vymaniť zo zajatia práve vládnucich ideologických smerov a keď sa dokázal vrátiť do reality". 19:11 V budúcej vláde Donalda Trumpa budú zrejme jeho najoddanejší stúpenci vrátane bývalého starostu New Yorku Rudyho Giulianiho či niekdajšieho kongresmana Newta Gingricha. S odvolaním sa na bližšie nešpecifikované zdroje o tom informovala americká televízia NBC News. 18:44 Mrzí ma, že sme tieto voľby nevyhrali. Vyhlásila to Hillary Clintonová vo svojom prvom prejave po oznámení takmer konečných výsledkov volieb. Národ "je omnoho hlbšie rozdelený, než sme sa domnievali," povedala Clintonová svojim priaznivcom v New Yorku. Zároveň priznala svoju porážku a svojich podporovateľov vyzvala, aby rešpektovali výsledky volieb. "Donald Trump bude náš prezident. Mali by sme ho prijať s otvorenou mysľou a dať mu šancu viesť," uviedla Clintonová. 18:29 Pred televízne kamery sa okolo poludnia amerického času postavil aj dosluhujúci prezident USA. Barack Obama Donaldovi Trumpovi podľa vlastných slov okolo tretej v noci zablahoželal a pozval ho do Bieleho domu.Nezakrýva, že majú so zvoleným prezidentom rozdielne názory, ale povedal, že to mal pred ôsmimi rokmi aj s Goergeom W. Bushom a funkciu od jeho tímu prebral veľmi profesionálne.Tiež povedal, že Hillary Clintonová urobila skvelú prácu a je na ňu veľmi hrdý. Všetci v Amerike sú podľa neho najskôr Američania a patrioti, a až potom sa delia na demokratov a republikánov. Krajina teraz podľa Obamu potrebuje rešpekt k sebe navzájom a vládu práva. 17:42 "Pogratulovala som Donaldovi Trumpovi a ponúkla mu svoju pomoc," začala Hillary svoj prejav s dodatkom, že sa cíti poctená, že mohla demokratov v týchto voľbách zastupovať. Hillary priznala, že Amerika je rozdelená, ako ešte nikdy predtým, no dodala, že rešpektuje princípy demokracie, pričom jedným z týchto princípov je pokojné odovzdanie moci riadne zvolenému oponentovi. "Dlhujeme Donaldovi Trumpovi otvorenú myseľ a šancu viesť našu krajinu," uviedla. Clintonová sa tiež poďakovala odchádzajúcemu prezidentovi Barackovi Obamovi a jeho manželke za svoje pôsobenie v Bielom dome. "Najlepšie časy nás ešte len čakajú," povedala na záver svojho prejavu. 17:38 "Som hrdý na Hillary Clintonovú, pomohla vytvoriť históriu," povedal na tlačovej konferencii Tim Kaine venujúcej sa výsledkom volieb. Vyzdvihol jej schopnosti, rovnako ako schopnosti ľudí, ktorí pracovali na predvolebnej kampani. "A napokon, som hrdý na Hillary, pretože ona miluje túto krajinu," povedal. Následne na pódium prišla Hillary s manželom Billom Clintonom. 16:48 Nie je dôvod na paniku, Spojené štáty sú aj dnes domovom slobody a demokracie a v záujme celého sveta je, aby to tak aj zostalo. V reakcii na americké prezidentské voľby to na Facebooku uviedol predseda maďarskej opozičnej Demokratickej koalície (DK) a bývalý premiér Ferenc Gyurcsány, ktorý zároveň zablahoželal Donaldovi Trumpovi k víťazstvu. "Maďarsko aj naďalej považuje USA za jedného zo svojich najdôležitejších spojencov," zdôraznil Gyurcsány. 16:25 Ministri zahraničných vecí členských krajín Európskej únie sa v nedeľu stretnú na mimoriadnom zasadnutí v Bruseli. Diskusie ministrov budú zamerané na výsledok prezidentských volieb v USA. 15:56 Bývalý sovietsky líder Michail Gorbačov povedal, že zvolenie republikána Donalda Trumpa za prezidenta Spojených štátov je príležitosťou na napravenie vzťahov medzi Moskvou a Washingtonom. Informovala o tom agentúra AP. "Možno pochopí, že mnoho závisí od postoja Ruska," citovala Gorbačova tlačová agentúra Interfax. Gorbačov vo vyjadrení z nemocničnej postele dodal, že "za nového prezidenta USA by sa rusko-americké vzťahy mohli výrazne zlepšiť. Som presvedčený, že je teraz najdôležitejšie vstúpiť priamo do dvojstranného dialógu na najvyššej úrovni." 15:49 Zvolenie Donalda Trumpa za prezidenta USA nezabráni Iránu v budovaní konštruktívnych vzťahov s inými štátmi. Uviedol to v reakcii na výsledky prezidentských volieb v USA iránsky prezident Hasan Rúhání. Rúhání pripomenul aj záväzky súvisiace s likvidáciou sankcií uvalených na Irán kvôli jeho jadrovému programu. Dodal, že rozvíjajúce sa ekonomické vzťahy s inými štátmi budú smerovať k ďalšiemu rastu a sú nezvratné. Irán tiež prostredníctvom svojho šéfa diplomacie Mohammada Džaváda Zarífa tiež vyjadril nádej, že Spojené štáty budú plniť svoju časť záväzkov vyplývajúcich z multilaterálnej dohody o iránskom jadrovom programe, ktorá bola uzavretá vlani. Počas predvolebnej kampane Trump kritizoval dohodu o iránskom jadrovom programe a avizoval, že v prípade zvolenia za prezidenta sa pokúsi ju znova otvoriť. Irán označil aj za najväčšieho podporovateľa terorizmu na svete. Zaríf však vyhlásil, že "bez ohľadu na to, kto sa stal prezidentom USA, musí chápať realitu sveta a nášho regiónu a realisticky jej čeliť". 15:13 Svätá stolica berie na vedomie vôľu amerického ľudu a praje novému americkému prezidentovi Donaldovi Trumpovi, aby pracoval pre mier. Oznámil to vatikánsky štátny sekretár kardinál Pietro Parolin. Vatikán podľa Parolinových slov blahoželá Trumpovi k zvoleniu za prezidenta a vyjadruje želanie, aby práca jeho i jeho vlády bola plodná. "Budeme sa modliť za to, aby jeho práca slúžila blahu a mieru vo svete. Všetci musíme pracovať na tom, aby sa menila situácia vo svete, v ktorom je tak veľa utrpenia," vyhlásil Parolin podľa agentúry ANSA. 15:11 "Vážim si i spôsob vystupovania Donalda Trumpa, ktorý hovorí jasne, niekedy drsno, ale zrozumiteľne," citoval internetový server Novinky.cz českého prezidenta Miloša Zemana, ktorý odsúdil "politickú korektnosť" ako zbierku nič nehovoriacich frází. Prezident na tlačovej konferencii tiež vyjadril veľkú radosť z výsledkov prezidentských volieb v USA. Zároveň nového amerického prezidenta pozval na návštevu Česka. Český prezident súčasne vyjadril súhlas s názormi úspešného republikánskeho kandidáta na post prezidenta USA na migráciu i boj s medzinárodným terorizmom. 15:08 "Kanada nemá bližšieho priateľa, partnera a spojenca než Spojené štáty," uviedol kanadský premiér Trudeau vo vyhlásení, ktorým blahoželal Trumpovi k víťazstvu. "Tešíme sa v nasledujúcich rokoch na veľmi úzku spoluprácu s novozvoleným prezidentom Trumpom, jeho administratívou a Kongresom USA, vrátane oblastí ako obchod, investície a medzinárodný mier i bezpečnosť," dodal Trudeau. 15:04 Poľský prezident Andrzej Duda adresoval Donaldovi Trumpovi list, v ktorom mu zablahoželal k zvoleniu do najvyššej ústavnej funkcie USA. Vzťahy medzi oboma krajinami označil pri tejto príležitosti za skvelý príklad strategického partnerstva opierajúceho sa o spoločné hodnoty, predovšetkým o slobodu tak dôležitú pre Poliakov i Američanov. 13:41 Čínsky prezident Si Ťin-pching Trumpovi zablahoželal a vyhlásil, že "netrpezlivo" čaká na to, až s ním bude môcť spolupracovať. Trump v minulosti o Číne vyhlasoval, že je jedným z najväčších protivníkov USA, najmä, pokiaľ ide o hospodársku politiku. Trump tvrdil, že Čína berie Američanom prácu, a sľuboval nastoliť voči Pekingu sprísnený obchodný režim založený na tom, že Čína bude oficiálne označená za krajinu, ktorá "manipuluje s domácou menou". Hovoril tiež o možnom uvalení vysokých ciel na dovoz z Číny. "Prikladám čínsko-americkým vzťahom veľký význam a teším sa, že budeme spoločne usilovať o to, aby sme zachovali princípy bezkonfliktnej spolupráce, ktorá je založená na vzájomnej dôvere a obojstranných výhodách," povedal Si telefonicky Trumpovi. 13:22  Trump pred voľbami počas kampane sľuboval rôzne veci, medzi nimi aj postavenie múru na mexicko-americkej hranici. Výskumná agentúra Bernstein Research sa pozrela na to, koľko by takéto zastavenie migrácie do USA stálo. Podľa prepočtov by 1600 km dlhý a 12 metrov vysoký múr stál 15 až 25 miliárd dolárov. To je výrazne viac ako pred voľbami odhadoval Trump, ktorý hovoril o necelých 10 miliardách dolárov. Informáciu priniesol web economist.com. 13:16 Na západe USA prepukli protesty a násilnosti. V Oaklande na predmestí kalifornského San Francisca dav spálil figurínu budúceho prezidenta Trumpa, zapálil odpadky a pneumatiky a rozbíjal výklady obchodov. Kalifornia patrí k baštám demokratov, ich kandidátka Clintonová v najľudnatejšom štáte USA jasne zvíťazila. Protesty usporiadali tiež študenti Kalifornskej univerzity v neďalekom Berkeley. Demonštráciu ohlásilo aj mesto Davis severovýchodne od San Francisca, kde študenti miestnej univerzity usporiadali protestný pochod a skandovali heslá proti Trumpovi. V Oaklande bol podľa agentúry Reuters jeden demonštrant zranený prechádzajúcim autom, keď sa dav pokúšal zablokovať diaľnicu. "Nechápem, ako si môže naša krajina zvoliť takého strašného chlapa," uviedol jeden z demonštrantov v Los Angeles. V New Yorku došlo k fyzickej potýčke medzi Trumpovými sympatizantmi a priaznivcami Clintonovej. Jej podporovateľka Lady Gaga, ktorá sa aktívne zapojila aj do predvolebnej kampane, protestovala proti výsledkom pred budovou Trump Tower. Lady Gaga zverejnila na Instagrame svoju fotografiu, ako stojí na smetiarskom aute zaparkovanom pred Trump Tower a drží transparent s nápisom Love Trumps Hate (láska pretromfne nenávisť), čo bol jeden zo sloganov Clintonovej kampane. 12:40 Zvolenie Trumpa privítal izraelský premiér Benjmanin Netanjahu. Vo vyhlásení dal najavo presvedčenie, že spoločne izraelsko-americké vzťahy sa pozdvihnú do "nových výšin". "Zvolený prezident Trump je skutočný priateľ izraelského štátu a ja sa teším na spoluprácu s ním pri posilňovaní bezpečnosti, stability a mieru v našom regióne," citovala z jeho vyhlásenia agentúra Reuters. "Som si istý, že zvolený prezident Trump a ja budeme pokračovať v posilňovaní jedinečného spojenectvo medzi našimi krajinami a pozdvihneme ho do ešte väčších výšin," dodal pravicový politik, ktorého vzťahy s doterajším prezidentom Obamom nie sú najlepšie. 12:29 Volebným víťazstvom Trumpa sa začína obdobie neistoty a ukazuje sa, že Francúzsko musí byť silnejšie a Európa jednotná. Uviedol to francúzsky prezident François Hollande. Francúzsko bude pri rokovaniach s USA o medzinárodných otázkach "obozretné a úprimné," povedal najvyšší francúzsky predstaviteľ. Svoje vyhlásenie vopred konzultoval telefonicky s nemeckou kancelárkou Merkelovou, poznamenala podľa agentúry Reuters jeho kancelária. V auguste Hollande odsúdil "výstrednosti" amerického miliardára, z ktorých sa podľa neho človeku "robí zle". 12:22 Nemecká kancelárka Angela Merkelová Trumpovi ponúkla úzku spoluprácu. Mimo Európskej únie nemá Nemecko sa žiadnou krajinou taký hlboký vzťah ako so Spojenými štátmi, uviedla na tlačovej konferencii. Spojenectvo s USA je podľa nej základom nemeckej zahraničnej politiky. "Nemecko a Ameriku spájajú hodnoty demokracie, slobody, rešpektu k právu a dôstojnosti človeka bez ohľadu na jeho pôvod, farbu pleti, náboženstvo, pohlavie, sexuálnu orientáciu alebo politické presvedčenie. Na základe týchto hodnôt ponúkam budúcemu prezidentovi Spojených štátov amerických Donaldovi Trumpovi úzku spoluprácu," uviedla nemecká kancelárka. Merkelová, ktorá podľa svojich slov na výsledok volieb čakala s napätím, Trumpovi tiež zablahoželala k víťazstvu. 12:08 Výsledky prezidentských volieb musia byť budíčkom pre európskych národných lídrov. Uviedol to predseda politickej skupiny liberálov a demokratov v Európskom parlamente Guy Verhofstadt. "Európania musia zostať jednotní a musia pracovať spoločne, aby mohli čeliť veľkým výzvam, ako sú asertívnejšie Rusko, vojny v našom susedstve a klimatická zmena. Nemôžeme už byť závislí od USA, musíme sa postarať o náš vlastný osud. Európa by sa mala dať dokopy a nechať svoje vnútorné rozdiely stranou," odkázal Verhofstadt. 11:59 Taliansky minister zahraničných vecí Paolo Gentiloni predpokladá, že Trumpovo víťazstvo toho „vo svete zmení veľa“. 11:46 Aj Barack Obama už telefonicky zablahoželal svojmu novozvolenému nástupcovi. Podľa televízie CNN to uviedla šéfka Trumpovej kampane Kellyanne Conwayová. Trumpova volebná manažérka CNN povedala, že obaja sa stretnú tento týždeň vo Washingtone. Obamu, ktorý v kampani mohutne podporoval Clintonovú, realitný magnát nahradí vo funkcii prezidenta v januári. 11:44 Európska centrálna banka musí byť pokojnejšia ako trhy, ktoré zareagovali výkyvmi na víťazstvo Trumpa. Vyhlásil to člen predstavenstva ECB Peter Praet. Praet na otázky novinárov pred svojím prejavom o menovej politike ECB a bankovom systéme eurozóny povedal, že je ešte skoro na reakcie. 11:33 Turecký minister spravodlivosti Bekir Bozdag vyhlásil, že výmena prezidentov v USA nebude predstavovať pre "hlboko zakorenené" vzťahy medzi oboma krajinami veľký rozdiel. "Naše vzťahy sú v podstate vzťahmi medzi dvoma štátmi a dúfame, že v novom prezidentskom funkčnom období budú turecko-americké vzťahy oveľa lepšie," povedal pre tlačovú agentúru Anadolu. 11:29 „Amerika má svoj brexit,“ komentoval výsledok denník Financial Times. Jediným rozdielom je, že v tomto prípade sa naň nikto nemôže pozerať ako na čisto európsky problém. Denník sa zároveň pýta, kde spadne ďalšie domino. „Čokoľvek však príde, nebude to mať taký účinok ako málo pravdepodobné víťazstvo Donalda Trumpa.“ 11:20 Nemeckí politici hovoria o obrovskom šoku, čiernom dni nielen pre Spojené štáty, ale aj o posilnení populistov. Víťazstvo republikánskeho kandidáta si v spolkovej republike dokázal predstaviť málokto. Kancelárka Angela Merkelová sa k nemu zatiaľ nevyjadrila. Nemecký vicekancelár Sigmar Gabriel označil Trumpa za predstaviteľa novej autoritárskej a šovinistickej internacionály. Americký politik podľa neho chce návrat starých zlých časov. Gabriel ho vníma ako varovanie pre nemeckú politiku. "Výsledok je iný, než si väčšina ľudí v Nemecku priala, ale samozrejme ho musíme prijať a prijímame ho," povedal novinárom nemecký minister zahraničia Frank-Walter Steinmeier. "Myslím, že sa musíme pripraviť na to, že americká zahraničná politika pre nás teraz bude menej predvídateľná," poznamenal muž, ktorý počas volebnej kampane Trumpa označil za kazateľa nenávisti. 11:13 Výsledky amerických volieb potvrdili, že svet aj Slovensko sú "úplne iné, ako ich popisujú médiá". V reakcii na víťazstvo Donalda Trumpa to vyhlásil slovenský premiér Robert Fico. 11:10 Titulka Wall Street Journal.  11:07 Na fasáde mrakodrapu Empire State Building v New Yorku sa počas večera miestneho času striedavo objavuje nasvietenie vo farbách americkej vlajky a obrí portrét zvoleného prezidenta Donalda Trumpa. Počas volebnej noci sa na priečelí tejto svetoznámej budovy objavovali informácie o priebehu volieb, grafy s priebežnými výsledkami sčítavania hlasov a fotografie ich oboch hlavných protagonistov. Iluminácia Empire State Buildingu bola spoločným projektom spravodajskej televízie CNN, siete Instagram a spoločnosti CA Technologies. 11:05 Británia a USA zostanú silnými a blízkymi partnermi v obchode, bezpečnosti a obrane. Uviedla to britská premiérka Theresa Mayová. "Británia a Spojené štáty majú trvalý a výnimočný vzťah založený na hodnotách slobody, demokracie a podnikania. Teším sa na spoluprácu so zvoleným prezidentom Trumpom, na budovanie týchto vzťahov v záujme zabezpečenia bezpečnosti a prosperity našich krajín v najbližších rokoch," uviedla premiérka. 11:00 Triumf republikánskeho kandidáta, ktorý nemá žiadne skúsenosti s riadením krajiny, znamená výrazné odmietnutie vládnucich síl, ktoré sa proti nemu spojili, od podnikateľskej sféry po vládu, a zhody, ktorá sa vytvorila okolo všetkých tém od obchodu po imigráciu, píše americký denník The New York Times. „Tento výsledok vyjadruje odmietnutie nielen Clintonovej, ale aj Obamu, ktorého odkaz je teraz ohrozený.“ Podľa denníka Washington Post víťazstvom Donalda Trumpa vyvrcholila kampaň, ktorá sa vzoprela očakávaniam a spoločenským pravidlám a zburcovala légie ukrivdených Američanov, ktorí sa rozhodli povedať nie súčasnému stavu. Titulka New York Times: 10:36 Vzťahy medzi USA a EÚ sú hlbšie než akákoľvek politická zmena. Uviedla to šéfka európskej diplomacie Federica Mogheriniová. "Budeme naďalej spolupracovať a obnovovať silu Európy," vyhlásila Mogheriniová. Francúzsky politológ a špecialista na strednú a východnú Európu Jacques Rupnik pred voľbami v USA varoval, že pre Donalda Trumpa je vo vzťahu k Európe charakteristická neskúsenosť a nepredvídateľnosť. 10:30 Akciové trhy zaznamenali prudký pokles. Víťazstvo Trumpa považujú ekonómovia za nástup obdobia neistoty, čo sa odráža aj na vývoji akciových trhov, medzi nimi aj európskeho. Jeden z kľúčových indexov zaznamenal pokles takmer o tri percentá. Hlavný index eurozóny EuroStoxx 50 klesol po otvorení trhov o 2,74 percenta na 3940,6 bodu. Nasleduje tak vývoj ázijských trhov, ktoré sa už uzatvorili, pričom najmä hlavný index tokijskej burzy Nikkei klesol na záver obchodovania o viac než päť percent. Kurz dolára zaznamenal oproti košu svetových mien pokles približne o dve percentá. Naopak, cena zlata vzrástla zhruba o tri percentá, pričom v skorších hodinách zaznamenala rast takmer o päť percent. 10:26 Vedúca pozícia Washingtonu je pri súčasných bezpečnostných hrozbách kľúčová, odkázal Trumpovi generálny tajomník Severoatlantickej aliancie Jens Stoltenberg. "Silné NATO je dobré pre USA aj Európu," vyhlásil Stoltenberg pri gratulácii a dodal, že sa na spoluprácu s novým prezidentom teší. Stoltenberg uviedol, že NATO čaká veľa práce najmä v súvislosti s hybridnou vojnou, kybernetickými útokmi a terorizmom. Počas prezidentskej kampane Trump vyhlásil, že bude vyžadovať od európskych členov NATO, aby prispievali viac na spoločné obranné výdavky Aliancie. 10:25 Európska únia pozýva novozvoleného prezidenta na spoločný summit EÚ-USA pri najbližšej možnej príležitosti. V spoločnom liste, ktorým mu zablahoželali k úspechu vo voľbách, to napísali predsedovia Európskej rady a Európskej komisie Donald Tusk a Jean-Claude Juncker. Prehlbovanie transatlantických vzťahov je podľa nich teraz dôležitejšie ako kedykoľvek predtým. 10:14 Po Clintonovej zablahoželali republikánovi Trumpovi ako víťazovi aj predseda kongresovej Snemovne reprezentantov Paul Ryan a vodca väčšiny v Senáte Mitch McConnell. Obaja títo kongresmani predtým kritizovali Trumpa za to, ako viedol svoju kampaň, aj keď sú jeho spolustraníkmi. 10:00 Titulka The Washington Post.  9:57 Blahoželám Donaldovi Trumpovi k víťazstvu vo voľbách. Takto reagoval slovenský prezident Andrej Kiska. "Spojené štáty sú dôležitý partner a spojenec Slovenska aj Európskej únie a považujem za dôležité, že to tak zostane aj v budúcnosti," dodal Kiska. 9:56 Ruský prezident Vladimir Putin poslal Trumpovi blahoprajný telegram. Putin vyjadril nádej, že sa vzťahy medzi oboma veľmocami zlepšia. Informovala o tom agentúra Reuters. Podľa ruských médií o tom informovala tlačová služba Kremľa. "Dúfam v spoluprácu a zlepšenie rusko-amerických vzťahov, ktoré sú momentálne napäté, a v spoločný postup pri dôležitých medzinárodných otázkach a reakciách na súčasné svetové bezpečnostné hrozby," píše v telegrame, ktorý Putin poslal Trumpovi. 9:48 Predseda europarlamentu Martin Schulz v reakcii na voľby uviedol, že výsledok sa podobá hlasovaniu v referende o odchode Británie z EÚ. Vyhlásil, že po oznámení výsledkov cíti niečo medzi "prekvapením a sklamaním". "Bolo to protestné hlasovanie, podobné brexitu," uviedol Schulz pre rozhlasovú stanicu Europe 1. Dodal, že "sa to začalo nenápadne, ale je to ako vlna, vlna protestov, ktorá viedla k Trumpovi v Bielom dome". Podľa jeho názoru bude pre EÚ ťažšie spolupracovať s USA, keď sa Trump stane prezidentom. "Bude to náročné, bude to ťažšie než s predchádzajúcou (americkou) administratívou, ale je to demokraticky zvolený prezident. Budeme s ním spolupracovať tak ako so všetkými ostatnými prezidentmi," dodal Schulz. "Musíme rešpektovať budúceho prezidenta USA. Verme, že aj on bude rešpektovať základné hodnoty našich suverénnych štátov," zdôraznil. 9:45 Maďarský premiér Viktor Orbán v reakcii na Trumpovu výhru napísal na facebook: "Aká úžasná správa, demokracia ešte stále žije." 9:40 Trumpovi zablahoželal aj holandský protiislamský populistický zákonodarca Geert Wilders Trumpov výsledok komentoval slovami "Historické víťazstvo! Revolúcia!" Wilders ukončil svoj odkaz na Twitteri poznámkou týkajúcou sa holandských volieb: "Aj my vrátime našu krajinu ľudu Holandska." 9:00 Šéfka francúzskeho krajne pravicového Národného frontu Marine Le Penová zagratulovala "novému prezidentovi USA Donaldovi Trumpovi a americkému ľudu, slobodnému". Podpredseda strany Florian Philippot na svojom konte na twitteri napísal: "Gratulácie pánu Trumpovi! Národ si nenechá oligarchami diktovať, ako sa má rozhodnúť. Druhá porážka po brexite!"


Japonská vláda potvrdila, že cisár Akihito abdikuje v apríli 2019

TOKIO. Japonská vláda v piatok formálne odsúhlasila rozhodnutie cisárskej rady, na základe ktorého cisár Akihito abdikuje 30. apríla 2019. Stane sa tak prvým japonských panovníkom za približne 200 rokov, ktorý sa vzdá trónu, informuje agentúra AP. Akihito bude mať v čase abdikácie 85 rokov. Jeho starší syn, korunný princ Naruhito (57), nastúpi na trón o deň neskôr, 1. mája 2019. Agentúra Sinchua informovala, že v súvislosti s Naruhitovým nástupom na trón vznikne prípravná komisia, na ktorej čele bude hovorca vlády Jošihide Suga. Cisár Akihito (83), ktorého sužujú zdravotné problémy, vlani vyjadril obavy, že pribúdajúci vek mu bude sťažovať plnenie si štátnických povinnosti. Akihito - prvý japonský cisár, ktorého už nepovažovali za boha - desaťročia pracoval doma i v zahraničí na odstraňovaní následkov druhej svetovej vojny, ktorá sa viedla v mene jeho otca, cisára Hirohita. Akihito nastúpil na trón po otcovom úmrtí v januári 1989.


Britský šéf zahraničia Boris Johnson sa vzdal amerického občianstva

Rezort sa zatiaľ k veci nevyjadril, no vyplýva to zo zoznamu amerického ministerstva financií.

WASHINGTON / LONDÝN. Britský minister zahraničných vecí Boris Johnson sa vzdal svojho amerického občianstva, informovala v stredu agentúra Reuters. Uviedla, že to vyplýva zo zoznamu amerického ministerstva financií a že minister, ktorý sa narodil v New Yorku, urobil to, čo sľúbil. Johnson sa stal ministrom zahraničných vecí krátko po referende z júna minulého roka, v ktorom väčšina voličov hlasovala za odchod Británie z Únie. Podľa médií sa vzdal jedného z dvoch občianstiev a tiež podal v USA daňové priznanie za rok 2015, v ktorom odviedol daň z predaja svojho domu v Londýne. Britské ministerstvo zahraničných vecí sa k správe bezprostredne nevyjadrilo. Americké ministerstvo financií vedie zoznam všetkých ľudí, ktorí sa vzdali amerického občianstva alebo povolenia na dlhodobý pobyt počas posledného štvrťroku 2016. Johnson je na tomto zozname zapísaný ako Alexander Boris Johnson, jeho celé meno je Alexander Boris de Pfeffel Johnson.


VIDEO: Teunissen prekvapil a vyhral prvú etapu na Tour de France 2019

ONLINE

Hlas víťaza

Saganove vyjadrenie

Fotogaléria

Video

Pozrite si sumár z prvého dňa na najslávnejších pretekoch.

BRUSEL. Slovenský cyklista Peter Sagan finišoval na druhom mieste v sobotňajšej úvodnej etape 106. ročníka prestížnych pretekov Tour de France. Dvadsaťdeväťročný líder tímu Bora-Hansgrohe v tesnom hromadnom šprinte v Bruseli nestačil len na Holanďana v službách zoskupenia Jumbo-Visma Mika Teunissena. Na tretej pozícii finišoval Austrálčan Caleb Ewan (Lotto Soudal). Etapa štartovala v rovnakom mieste a merala 194,5 km.


Ombudsmanka: Tretina porušení ľudských práv sa týka prieťahov na súdoch

Ombudsmanka konštatovala dva tucty porušení ustanovení medzinárodných dohovorov.

BRATISLAVA. Podľa verejnej ochrankyne práv Márie Patakyovej je právo na prerokovanie veci bez zbytočných prieťahov najčastejšie porušovaným právom. Ide približne až o tretinu z celkového počtu porušení ľudských práv v roku 2017. Vyplýva to z výročnej správy verejnej ochrankyne práv, ktorú predložila NR SR. Vlani bolo právo na prerokovanie veci bez zbytočných prieťahov porušené v 67 prípadoch. "Z našich zistení vyplynulo, že zbytočné prieťahy v konaniach sú veľmi vypuklým problémom, na čo som upozorňovala nedávno v mimoriadnej správe k reštitučným konaniam. V niektorých prípadoch je situácia kritická a ak sa neprijmú opatrenia, konania sa môžu predĺžiť až o ďalších 40 rokov," povedala Patakyová, ktorá navrhla niekoľko systémových opatrení na odstránenie nedostatkov. Viaceré podnety prichádzajúce do Kancelárie verejného ochrancu práv poukazujú na nedostatočnú činnosť úradov práce, sociálnych vecí a rodiny v oblasti sociálnoprávnej ochrany detí v prípadoch, kedy doplácajú na konflikt rodičov. "Dieťa je často vnímané ako objekt a nie ako subjekt trestného konania. Nemalo by však byť v pozícii, v ktorej sa cíti len ako zdroj informácií," vysvetlila Patakyová. Nevhodné používanie donucovacích prostriedkov, umiestňovanie zadržaných osôb do ponižujúcich priestorov namiesto ciel policajného zaistenia či neprimerané policajné zásahy nie sú prijateľnými policajnými postupmi. Aj vlani sa však v praxi používali. Na prevenciu pred takýmto zlým zaobchádzaním slúži Opčný protokol k Dohovoru OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu, ktorý ombudsmanka dlhodobo odporúča prijať. V súčasnosti ho prijalo 83 štátov sveta, Slovensko spolu s Lotyšskom patrí medzi posledné štáty Európskej únie, ktoré tak doteraz neučinili. Okrem prijatia opčného protokolu ombudsmanka upozorňuje aj na potrebu zabezpečenia nezávislého kontrolného orgánu. "V súvislosti s efektívnou kontrolou policajných postupov ešte stále nie je splnená požiadavka nezávislosti inšpekcie, ktorá spadá pod ministerstvo vnútra. Je potrebné zaoberať sa jej zabezpečením, aby bola kontrola účinnejšia," dodala Patakyová. Ombudsmanka vo výročnej správe poukázala na to, že po zrušení jednej základnej školy v Žiline poskytovalo mesto možnosť deťom bezplatne využívať mestskú hromadnú dopravu, avšak len v prípade, ak nemajú voči mestu žiadny dlh. Podľa zákona o miestnych daniach a miestnom poplatku za komunálne odpady a drobné stavebné odpady sa dlžníkmi môžu stať aj deti, ak rodičia tieto poplatky neplatia. Mnohé deti zo sociálne znevýhodneného prostredia preto nemohli dopravu zadarmo využívať a mali problém dostať sa do školy, keďže v niektorých prípadoch išlo o vzdialenosť aj päť kilometrov. "Najlepší záujem dieťaťa musí byť prvoradým pri akejkoľvek činnosti týkajúcej sa detí a trestanie detí za chyby ich rodičov je v priamom rozpore s týmto princípom," povedala verejná ochrankyňa práv. V roku 2017 pracovala kancelária celkovo s 2831 podaniami, približne polovica z nich bola v pôsobnosti verejného ochrancu práv. Ombudsmanka konštatovala 177 porušení základných práv a slobôd. Okrem toho verejná ochrankyňa práv konštatovala 24 porušení ustanovení medzinárodných dohovorov.


V piatok sa bude konať ďalší protest. Organizátori chcú demisiu vlády

V občianskych zhromaždeniach budú pokračovať, ďalšie plánujú v Bratislave v piatok 16. marca.

BRATISLAVA. Podľa organizátorov zhromaždení Za slušné Slovensko odstúpenie ministra vnútra Roberta Kaliňáka nestačí a požadujú demisiu vlády. „Jeho odchod musí byť len začiatkom. Začiatkom veľkého upratovania, pretože je legitímnou požiadavkou občianskej verejnosti, aby sme žili v krajine, kde korupcia nie je štandardom. Kde vo vládnych kruhoch neexistuje prepojenie na organizovaný zločin," povedali pre agentúru SITA. Zároveň požadujú dôkladné a nezávislé vyšetrenie vraždy novinára Jána Kuciaka a jeho snúbenice Martiny Kušnírovej za spoluúčasti medzinárodných vyšetrovateľov a vyšetrenie všetkých káuz, na ktoré Ján poukázal. Ako agentúru SITA informoval jeden z organizátorov, v občianskych zhromaždeniach budú pokračovať, ďalšie plánujú v Bratislave v piatok 16. marca o 17:00 na Námestí SNP. Minulý piatok 9. marca boli po celom Slovensku, ale aj v Európe a vo svete zhromaždenia Za slušné Slovensko. Organizátori a zúčastnení žiadali vyšetrenie vraždy novinára Jána Kuciaka a jeho priateľky Martiny Kušnírovej za účasti medzinárodných vyšetrovateľov a novú, dôveryhodnú vládu, v ktorej nebudú ľudia podozriví z napojenia na organizovaný zločin. Zhromaždenie bolo pokojné, podľa odhadov sa na ňom v Bratislave zúčastnilo viac ako 30-tisíc ľudí. Ľudia sa zišli aj v Trnave, Košiciach, Nitre, Prahe, Brne, Bruseli či austrálskom Sydney. V Banskej Bystrici vystúpila napríklad hudobníčka Katarína Máliková. V Poprade prehovoril ochranár Erik Baláž.


Kórejské lietadlo stratilo rádiový kontakt, eskortovali ho do Nemecka

Obyvatelia začuli takzvaný sonický tresk.

BERLÍN. Nemecké úrady v nedeľu informovali, že juhokórejské dopravné lietadlo letiace do Švajčiarska sprevádzali dve nemecké stíhačky na letisko v Stuttgarte po tom, ako stratilo rádiový kontakt. Boeing 777 pristál bezpečne v sobotu večer a zistilo sa, že bol problém s jeho rádiovým vybavením. Polícia uviedla, že dostala približne 250 telefonátov od obyvateľov, ktorí počuli takzvaný sonický tresk spôsobený stíhačkami. Dvestojedenásť pasažierov letu Korean Air zo Soulu do Zürichu muselo stráviť noc na lôžkach v priestoroch terminálu stuttgartského letiska. Nebolo totiž možné v takých neskorých večerných hodinách zabezpečiť autobusy a nebolo voľných ani dosť hotelových postelí. Pasažierov odviezli do Švajčiarska skoro ráno, dodáva agentúra AP.


Budovu Najvyššieho súdu aj Justičný palác museli evakuovať

Polícia sa zaoberala oznámením o bombe, ktoré sa ukázalo ako falošné.

BRATISLAVA. Činnosť bratislavských súdov v stredu opäť ochromila bombová hrozba. V ranných hodinách polícia evakuovala Justičný palác aj budovu Najvyššieho súdu SR na Župnom námestí, kde sídli aj ministerstvo spravodlivosti. Toho sa evakuácia dotkla tiež. "Po príchode príslušníkov Policajného zboru SR okolo 7.45 h sa uskutočnila evakuácia osôb prítomných v Justičnom paláci," informoval hovorca bratislavských súdov Pavol Adamčiak. "Po vykonaní prehliadky bude pokračovať riadny chod Krajského súdu v Bratislave a Okresného súdu Bratislava I.," doplnil. Evakuáciu budovy na Župnom námestí potvrdila hovorkyňa ministerstva spravodlivosti Zuzana Drobová. Podľa nej sa už po 9.00 h aj obnovila činnosť ministerstva. Bratislavská krajská policajná hovorkyňa Lucia Mihalíková potvrdila, že polícia sa zaoberala oznámením o bombe týkajúcim sa bratislavských súdov, ktoré sa ukázalo ako falošné. "Policajti Krajského riaditeľstva Policajného zboru v Bratislave v stredu v ranných hodinách preverovali hodnovernosť oznámenia o bombe, ktorá sa mala nachádzať v priestoroch jedného zo súdov v Bratislave," uviedla. Po prijatí oznámenia polícia vykonala všetky potrebné úkony, ktoré nepotvrdili jeho pravdivosť. "Vyšetrovateľ Okresného riaditeľstva Policajného zboru v Bratislave II. začal v tomto prípade trestné stíhanie vo veci trestného činu šírenia poplašnej správy," doplnila Mihalíková.


Facebook stavia veľkú solárnu farmu v Texase

Spoločnosť pracuje na šiestich nových solárnych projektoch.

ALBUQUEQUE. Americká internetová spoločnosť Facebook stavia v západnom Texase solárnu elektráreň, ktorá je jej prvou priamou investíciou do obnoviteľných zdrojov energie. Zariadenie Prospero Solar za 416 miliónov dolárov s kapacitou 379 megawattov je považované za jeden z najväčších solárnych projektov v krajine, napísala agentúra AP. Kapacita solárnej farmy je podľa odborového združenia solárneho priemyslu dostatočná na pokrytie potrieb zhruba 72-tisíc domácností. Projekt s rozlohou 18 kilometrov štvorcových majú dokončiť budúci rok. Pri Albuquerque teraz Facebook dokončuje stavbu dátového centra, ktoré bude energiu z novej farmy využívať. Keďže obnoviteľná energia sa stáva cenovo dostupnejšou, má zmysel, aby Facebook do solárnej energie investoval, uviedol analytik spoločnosti EQ Research Ben Inskeep. Dátové centrá majú obrovské prevádzkové náklady. Šéf Facebooku Mark Zuckerberg v apríli oznámil, že spoločnosť pracuje na šiestich nových solárnych projektoch na podporu dátových centier. Cieľom Facebooku je, aby do roku 2020 všetky jeho dátové centrá i kancelárie spotrebovávali len energiu z obnoviteľných zdrojov. V minulom roku to bolo 75 percent.


Streľba na americkej univerzite si vyžiadala dve obete

GRAMBLING. Streľba na univerzite v Gramblingu v americkom štáte Louisiana si vyžiadala životy dvoch ľudí. Ako informuje spravodajský portál BBC s odvolaním sa na tamojšiu políciu, 23-roční Earl Andrews a Monquiarious Caldwell, ktorý na rozdiel od prvého menovaného nebol tamojším študentom, utrpeli smrteľné zranenia v areáli školy pred budovou internátu. Podľa hovorcu Grambling State University Willa Suttona streľbe predchádzala hádka v internátnej izbe. Páchateľ z miesta činu ušiel.


Juncker pred summitom poslal Tuskovi list, chce zlepšiť riadenie migrácie

Predseda eurokomisie navrhol nové usmernenia pri návratovej politike a aktualizáciu niektorých hlavných pracovných opatrení.

BRUSEL. Týždeň pred summitom EÚ (9.-10.3.) predseda Európskej komisie (EK) Jean-Claude Juncker napísal list predsedovi Európskej rady Donaldovi Tuskovi, v ktorom načrtol súbor opatrení v oblasti migrácie. Na týchto opatreniach sa dohodla exekutíva EÚ na jej štvrtkovom zasadnutí. V liste, o ktorom informovala médiá tlačová kancelária EK, navrhuje Juncker nové usmernenia týkajúce sa návratovej politiky a aktualizáciu niektorých hlavných pracovných opatrení, ktoré sú súčasťou komplexnej migračnej politiky EÚ. Ide o príspevok exekutívy EÚ k diskusiám o migrácii, ktoré budú viesť národní lídri na budúcotýždňovom zasadnutí Európskej rady v Bruseli. "Dôveryhodnosť našich akcií v rámci EÚ, na našich hraniciach a v našom riadení migrácie je kľúčová pre vybudovanie vzájomnej dôvery a umožní nám konať spoločne, ak je jeden členský štát vystavený vysokej úrovni migračného tlaku," uviedol Juncker v liste pre Tuska. Predseda EK zároveň pripomenul, že z rovnakého dôvodu musia inštitúcie EÚ viac a účinnejšie spolupracovať s partnermi z tretích krajín na migračnej agende, ktorá sa zameria na príčiny migračných tokov a na samotné korene tohto javu. Takáto spolupráca podľa Junckera zaistí väčší priestor pre dohodu o spravodlivom a efektívnom azylovom systéme a pre lepšie riadenie migrácie v priestore EÚ. "Všetky tieto iniciatívy majú spoločné to, že spočívajú na solidarite, vyžadujú si zodpovednosť a že spoločne poskytnú zásadnú zmenu v našej schopnosti riadiť migráciu a spĺňať naše humanitárne záväzky," spresnil Juncker.


Gazprom uzatvoril päťročnú dohodu o dovoze plynu z Turkménska

Ročne bude z Turkménska dovážať do 5,5 miliardy kubických metrov suroviny.

MOSKVA. Ruská plynárenská spoločnosť Gazprom uzatvorila s Turkménskom päťročnú dohodu o dovoze plynu. Urobila tak necelé tri mesiace po tom, ako sa dohodla na prvom dovoze plynu zo stredoázijskej krajiny po vyše troch rokoch. Ako uviedla agentúra AFP, Gazprom v stredu informoval, že dohodu s plynárenskou spoločnosťou Turkmengaz uzatvoril do júla 2024. Ročne bude z Turkménska dovážať do 5,5 miliardy kubických metrov (m3) suroviny. Až do roku 2010 bolo Rusko najväčším dovozcom turkménskeho plynu. Potom však Turkménsko začalo s vývozom plynu do Číny. Rusko v roku 2015 skresalo dovoz z 10 miliárd na 4 miliardy m3 ročne a začiatkom roka 2016 zastavilo dovoz úplne. To viedlo k výraznému poklesu devízových príjmov pre stredoázijskú krajinu. Rusko a Turkménsko potom viedli viacero rokovaní o obnovení dodávok, k čomu nakoniec došlo v apríli tohto roka. Prvá dohoda mala platnosť len do konca júna a dodávky v rámci nej predstavovali 1,2 miliardy m3 plynu.


Pompeo v pondelok oznámi plán, ako prepracovať jadrovú dohodu

Nový prístup sa posnaží vytvoriť systém, ktorý bude riešiť iránske hrozby ako celok, uviedol predstaviteľ ministerstva.

WASHINGTON. Minister zahraničných vecí USA Mike Pompeo predstaví v pondelok diplomatickú cestovnú mapu na dosiahnutie novej jadrovej dohody Iránom. S odvolaním sa na piatkové vyjadrenia Ministerstva zahraničných vecí Spojených štátov o tom informovala agentúra DPA. Nový prístup sa posnaží vytvoriť "systém, ktorý bude riešiť iránske hrozby ako celok", uviedol predstaviteľ ministerstva, pričom odmietol poskytnúť novinárom detaily ohľadom Pompeovho pondelňajšieho prejavu. Dodal iba, že cieľom tejto iniciatívy je dosiahnuť korekcie iránskej dohody, a to najmä v súvislosti s obavami z iránskych balistických rakiet, s "prehlbovaním" občianskych vojen v regióne a taktiež s potrebnými zmenami v systéme kontrol. Predstaviteľ ministerstva taktiež povedal, že USA vedú v súvislosti s revíziou jadrovej dohody intenzívne konzultácie s európskymi partnermi. Americký prezident Donald Trump začiatkom mája oznámil, že USA odstupujú od iránskej jadrovej dohody z roku 2015. Európske veľmoci a Teherán sa zaviazali, že budú spoločne pracovať na záchrane iránskej jadrovej dohody. K pôvodnej jadrovej dohode dospeli Irán a šesť veľmocí - Británia, Čína, Francúzsko, Nemecko, Rusko a USA - 14. júla 2015. Na jej základe boli zrušené sankcie OSN, Európskej únie i Spojených štátov voči Iránu výmenou za to, že Teherán dlhodobo obmedzí svoj nukleárny program, ktorý bol podľa Západu zameraný na získanie jadrových zbraní.


Hoci je Slovan posledný, nenachádza sa medzi favoritmi na vyradenie z KHL

Do ligy by mohol vstúpiť tím z Japonska.

MOSKVA. Prezident Kontinentálnej hokejovej ligy (KHL) Dmitrij Černyšenko v rozhovore pre ruský portál sport.business-gazeta.ru prezradil, že bude trvať na tom, aby po skončení aktuálnej sezóny opustil nadnárodnú súťaž najslabší tím. Vedenie ligy posudzuje všetky kluby z viacerých hľadísk, v rámci ktorých berie do úvahy športové výsledky, návštevnosť domácich zápasov alebo ekonomické podmienky. Na základe týchto kritérií zostaví tabuľku a posledný klub v poradí vyradí. Na chvoste zoznamu sa aktuálne nachádza Admiral Vladivostok. "Existujú riadiace orgány, ktoré stanovujú pravidlá. Chceme dodržať stratégiu, ktorá hovorí o tom, že po skončení sezóny vyradíme najhorší tím z KHL. Teraz je v najnevýhodnejšej pozícii Admiral Vladivostok, ale potenciálnymi kandidátmi sú aj Severstaľ Čerepovec a Amur Chabarovsk," vyjadril sa Černyšenko, ktorý zároveň priznal, že liga rokuje o vstupe nových tímov. Záujemcovia pochádzajú podľa jeho slov z Francúzska, Nemecka alebo Japonska. KHL prešla redukciou počtu klubov už na konci minulej sezóny. Z pôvodnej dvadsaťsedmičky vtedy vypadli Lada Togliatti a Jugra Chanty-Mansijsk. Vlani vedenie súťaže deklarovalo, že chce znížiť počet účastníkov na 24, a tak je jasné, že na jar opustí ligu ďalšie mužstvo. Zaujímavosťou je, že najhorším tímom z hľadiska počtu získaných bodov v aktuálnom ročníku je Slovan Bratislava. Slovenský účastník KHL však nefiguruje v zozname ohrozených klubov, ktorý odprezentoval Černyšenko.


Ohlasy médií: Škótov v Trnave zničil Super Mak

Rozdiel v skóre síce bol nepatrne menej ponižujúci, ale zdrvujúce sklamanie hraničiace s rozpakmi rovnako neodvratné, píšu o prehre Škóti.

TRNAVA Ohlasy britských médií po utorňajšom trnavskom stretnutí Slovensko - Škótsko (3:0) v F-skupine kvalifikácie o postup na futbalové MS do Ruska 2018:Daily Record: "Koniec škótskych nádejí na majstrovstvá sveta ešte predtým, než sa cesta na ne vlastne poriadne začala. Tím Gordona Strachana je už po troch zápasoch na pokraji eliminácie. Ďalší žalostný prejav Škótov, ťažká porážka od súpera, ktorý sa nevymyká z priemeru."The Scotsman: "Škótske nádeje na MS sú po prehre 0:3 so Slovenskom už po troch zápasoch vážne ohrozené." The Herald: "Keď Gordon Strachan sľuboval, že to pri jeho návrate na Slovensko po 11 rokoch od prehry Celticu s Artmediou 0:5 bude teraz lepší príbeh, zjavne hovoril len v relatívnom zmysle. Rozdiel v skóre síce bol nepatrne menej ponižujúci, ale zdrvujúce sklamanie hraničiace s rozpakmi rovnako neodvratné." Daily Mail: "Strachan na okraji priepasti po tom, čo Škótsko hladko prehralo na Slovensku a jeho kvalifikačné nádeje visia na nitke."Daily Star: "Škótov v Trnave zničil Super Mak."The Sun: "Mak attack. Škótsko cestuje domov s prázdnymi rukami po tom, čo sklamalo výkonom a podľahlo Slovensku."Mirror: "Róbert Mak skóroval v oboch polčasoch predtým, než Adam Nemec pridal tretí zásah a Škótsko utrpelo prvú prehru v kvalifikácii."


Samsung má nový, citlivejší fotoaparát pre mobily

Novinku si zatiaľ budú môcť vyskúšať iba používatelia v Ázii. Firma pre nich pripravila prémiový smartfón.

SOUL, BRATISLAVA. Má to byť prvý mobil, vďaka ktorému budú môcť používatelia nasnímať technicky dokonalejšie snímky aj pri slabom osvetlení. Samsung prichádza s novou optikou pre snímacie čipy v novo predstavenom smartfóne Samsung W2018. Technické riešenie vždy prináša lepšie výsledky ako improvizácia pri dodatočnom spracovaní snímok technológiami. Kým pri štandardnom svetle pre lepšiu hĺbku ostrosti odcloní na hodnotu f/2.4, pri nedostatku svetla využije svoje nové prednosti a dokáže odcloniť až na f/1.5. S vyklápacou konštrukciou je novinka určená pre ázijský trh, kde sa toto technické riešenie teší podľa magazínu The Verge popularite. Zariadenia z tejto kategórie prevyšujú cenou prémiové smartfóny predávané v Európe či USA. Samsung W2018 je oslavou 10. výročia produktového radu na trhu a výrobca mu doprial najnovšiu výbavu. Popri spomínanom 12-megapixelovom fotoaparáte s novátorskou optikou môžu používatelia očakávať 4,2-palcový FullHD AMOLED displej na čelnom paneli a FullHD displej s rovnakou uhlopriečkou vo vnútri zariadenia. K tomu patrí procesor Qualcomm Snapdragon 835, šesť gigabajtov operačnej pamäte a úložisko s kapacitou 64 alebo 256 gigabajtov.


Saakašvili sa dostal na Ukrajinu, cez hranicu ho pretlačil dav

PRZEMYŠL. Bývalý gruzínsky prezident a gubernátor ukrajinskej Odeskej oblasti Michail Saakašvili sa v nedeľu dostal za pomoci stoviek svojich stúpencov na územie Ukrajiny. Cez poľsko-ukrajinské štátne hranice ho pretlačil dav, informovala spravodajská stanica BBC. "Nezastavili ich klamstvá, že sa tu nachádzajú výbušniny," vyhlásil na margo svojho návratu Saakašvili. Ukrajinská stráž mu povolila pokračovať v ceste, a to i napriek tomu, že mu už skôr odobrali ukrajinské občianstvo. V priebehu dňa sa na územie Ukrajiny pokúsil dostať vlakom i autom. Saakašvili je momentálne bez štátnej príslušnosti. Prišiel aj o gruzínsky pas, pretože vo svojej vlasti čelí obvineniam v súvislosti so zásahmi proti demonštrantom a jednej zo súkromných televíznych staníc v období, keď bol vo funkcii hlavy štátu. On tieto opatrenia označuje za politicky motivované. V júli mu ukrajinský prezident Petro Porošenko odobral ukrajinské štátne občianstvo po tom, ako ho vlani v novembri Saakašvili obvinil z blokovania úsilia o zastavenie korupcie v krajine. Na Ukrajine mu však hrozí možné zatknutie a vydanie do Gruzínska, čoho si je podľa vlastných slov vedomý. Svoj zámer vrátiť sa na Ukrajinu avizoval v júli. Pri nedeľňajšom pokuse ho osobne prišla podporiť aj bývalá ukrajinská premiérka a súčasná opozičná líderka Julija Tymošenková.


Pri zrážke vlaku s osobným autom zomreli v Česku štyria ľudia

Cez víkend pri zrážkach vlakov a áut zomrelo v Česku päť ľudí.

HRADEC KRÁLOVÉ. Štyria ľudia zahynuli v nedeľu v Česku na železničnom priecestí v Černožiciach pri Hradci Králové. Nachádzali sa v osobnom aute, ktoré vošlo do cesty zrýchlenému vlaku idúcemu z Trutnova do Hradca Králové, informovali spravodajská televízia ČT24. "Nehoda sa stala na železničnom priecestí zabezpečenom svetelnou signalizáciou bez závor," cituje ČT24 hovorcu Železničnej inšpekcie Martina Drápala. Prejazd sa nachádza hneď pri železničnej zastávke, kde sa križuje Hradecká ulica s železničnou traťou Pardubice-Jaroměř. Tá je jednokoľajová, ale veľmi vyťažená _ premávajú po nej rýchliky z Prahy do Trutnova aj z Pardubíc do Liberca, expresné a osobné vlaky. Po nehode ich dočasne nahradia autobusy. Cez víkend tak pri zrážkach vlakov a áut zomrelo v ČR päť ľudí. Jedna žena neprežila sobotňajšiu kolíziu dodávky a osobného vlaku na priecestí pri stredočeskej obci Příčina. Ďalších sedem ľudí utrpelo zranenia, dvaja ťažké. Aj tento prejazd je vybavený iba výstražnými svetlami.


České ministerstvo dopravy vypísalo tender na mýto pre kamióny

PRAHA. České ministerstvo dopravy vypísalo dlhoočakávaný tender na nového správcu mýtneho systému pre kamióny. V priebehu desiatich rokov plánuje na jeho prevádzku minúť 29 miliárd Kč (1,11 miliardy eur). Štát predpokladá, že prevádzka mýtneho systému vynesie v najbližších rokoch až dvakrát toľko, ako doteraz. Dôvodom je rozšírenie mýta na ďalšie cesty. Ide o jedno z najväčších verejných obstarávaní v histórii krajiny. České ministerstvo dopravy ho vypísalo dnes a záujemcovia majú teraz dva mesiace na to, aby sa prihlásili. Ak sa kvalifikujú, tak sa s nimi bude ďalej rokovať. Nakoniec má v hre zostať päť účastníkov. "Podpísal som podklady k súťaži na nový mýtny systém, dnes ich odošleme do úradného vestníka Európskej únie," povedal minister dopravy Dan Ťok. Cena 29 miliárd Kč za desať rokov znamená zvýšenie takmer na dvojnásobok oproti súčasnému stavu. Ťok to vysvetľuje tým, že ho vládne uznesenie zaviazalo k tomu - rozšíriť spoplatnenie mýtnej siete o 900 kilometrov. Víťaz tendra by mal začať prevádzkovať mýto po roku 2020.


Kampaň maďarskej vlády prekrúca realitu, uviedla Európska komisia

Maďarskí občania si zaslúžia fakty, nie výmysly, vyhlásila hovorkyňa Európskej komisie.

BRUSEL. Európska komisia vo štvrtok reagovala na najnovšiu kampaň maďarskej vlády, v ktorej premiér Viktor Orbán maďarských občanov presviedča, že Európska únia zámerne dováža do Európy migrantov. Orbán v liste, ktorý vláda rozosiela všetkým Maďarom, okrem iného píše, že únia sa chystá zastaviť eurofondy pre Maďarsko a ďalšie štáty, čím chcú "bruselskí byrokrati zlomiť odpor krajín, ktoré sú proti imigrácii". Na tvrdenia v tomto liste vo štvrtok v Bruseli bod po bode odpovedala hovorkyňa Európskej komisie Mina Andrejevová, ktorá okrem iného zdôraznila, že únia už nepresadzuje žiadne kvóty pre prerozdeľovanie utečencov a vonkoncom žiadnych migrantov nikam nepriváža, naopak, snaží sa bojovať proti nelegálnej migrácii a proti prevádzačom najlepšie, ako vie. Maďarskí občania "si zaslúžia fakty, nie výmysly", vyhlásila vo štvrtok hovorkyňa Európskej komisie. "Kampaň maďarskej vlády prekrúca realitu a pokúša sa maľovať čiernymi farbami obrázok tajomného sprisahania, ktorého cieľom je priviezť do Európy viac migrantov", poznamenala Andrejevová. Orbán v liste občanom Maďarska okrem iného píše, že vedenie únie "úmyselne oslabilo vonkajšie hranice" bloku, aby vpustilo dnu viac migrantov. List ide v línii viacerých doterajších vládnych reklamných kampaní, ktoré vykresľovali európskych predstaviteľov ako účastníkov sprisahania proti Maďarsku, na čele ktorého má byť americký finančník maďarského pôvodu George Soros. Na plagátoch, ktoré momentálne visia po celom Maďarsku, je napríklad vyobrazený Soros spolu s predsedom EK Jeanom-Claudeom Junckerom a sprievodný text uvádza, že lídri EÚ riadiaci sa pokynmi Sorosa "spúšťajú experimentálne imigračné projekty s africkými krajinami".


Boss gangu sýkorovcov Kýbel dostal opäť doživotie

Výška trestov, ktoré súd uložil, je zhodná s tými, ktoré sýkorovci dostali už vlani.

BANSKÁ BYSTRICA. Tri tresty odňatia slobody na doživotie uložil senát Špecializovaného trestného súdu v Banskej Bystrici v novom procese so skupinou sýkorovcov pod vedením Róberta Lališa, zvaného Kýbel. Doživotie a trest prepadnutia majetku dostal Kýbel a jeho kamaráti Ivan C. a Jozef R. Ďalší obžalovaný Martin B. dostal podľa návrhu prokurátora 23 rokov. U Alojza K., zvaného Lojzo Čistič, senát uznal vinu, ale ďalší trest neuložil, pretože Čistič si už odpykáva doživotie za predchádzajúce trestné činy.Rozsudok nie je právoplatný a osobne si ho vypočuli okrem prokurátora, splnomocnenca rodičov zavraždeného Romana Deáka iba obžalovaní Martin B. a Alojz K. a obhajcovia obžalovaných. Predseda senátu uviedol, že rozsudok je s malými odchýlkami rovnaký, aký v tejto veci vyhlásil 30. marca minulého roku. Pojednávanie sa uskutočnilo za sprísnených bezpečnostných opatrení v banskobystrickom Ústave na výkon väzby. Prokurátor Úradu špeciálnej prokuratúry sa odvolal, hoci senát vyhovel jeho návrhu a trojici obžalovaných vymeral výnimočné súhrnné tresty odňatia slobody na doživotie, ale neakceptoval návrh žalobcu, pokiaľ ide o kvalifikáciu skutkov. Voči rozsudku tak do viny ako aj trestu sa odvolali obžalovaní Róbert L. a Ivan C. prostredníctvom svojich obhajcov. Martin B. a Alojz K. sa vyjadria v zákonnej lehote. Z doživotného trestu odňatia slobody sa „vykúpil“ Martin B., ktorý patril v hierarchii gangu k vyššie postaveným členom. Martin B. usvedčuje nielen Kýbla, ale aj ďalších príslušníkov gangu. Odvolal sa i Daniel Lipšic, ktorý ako splnomocnenec poškodených požadoval priznať nemajetkovú ujmu po 50-tisíc eur pre každého z rodičov zavraždeného Romana Deáka, ale senát priznal po desaťtisíc eur. Po vyhlásení rozsudku prokurátor okrem odvolania zahlásil aj námietku zaujatosti voči senátu Najvyššieho súdu SR pod vedením Štefana Harabina. Námietku voči Harabinovi vzniesol aj právny zástupca poškodených Daniel Lipšic. Naopak, obhajca Namir Alyasry námietal zo zaujatosti senát pod vedením Juraja Klimenta. Podľa advokáta sudca Kliment v rozhodnutí ku kauze „sýkoriek“ priam poradil prokurátorovi, aby Harabina namietal. V súvislosti s námietkami vznikne na Najvyššom súde zaujímavá situácia. Pritom ide o väzobnú vec, v ktorej obžalovanému Ivanovi C., zvanému Vincko vyprší zákonná lehota väzby začiatkom septembra.    Súd vyhovel prokurátorovi a uznal „sýkorky“ zo založenia, zosnovania a podporovania zločineckej skupiny, z vrážd, všeobecného ohrozenia a iných trestných činov. Obžalovaní sa priamo alebo ako spolupáchatelia či účastníctvom podieľali na zavraždení bratov Diničovcov, Romana Deáka, Miloša Piliara, Alojza Házyho a Dalera Hlavačku. Podľa svedkov Kýbel sa šéfom zločineckej skupiny sýkorovcov stal po smrti pôvodného bossa Miroslava Sýkoru, ktorého zavraždili vo februári 1997. Skupina pôsobila v Bratislave a okolí. Živili sa vydieraním, výpalným, vraždami a inou kriminálnou činnosťou. Kýbel, pre svoju krutosť prezývaný v gangu aj Gestapák, bol na úteku od začiatku roku 2012. Prvý zatykač na neho vydali 24. júla 2012, postupne pribudli ďalšie. Na pojednávaní odmietol vypovedať, prečítal iba sedemstranovú  písomnosť. V nej odmietol tvrdenia, že bol šéfom zločineckej skupiny a rozdelil teritória pôsobnosti jednotlivých skupín, keď sa mal ujať šéfovania „sýkorovcov“ po smrti Sýkoru. Tvrdil, že nikomu nedával peniaze za zločinné skutky. Ľudí zamestnával ako vodičov a personál vo svojich firmách. S vraždami Romana Deáka, bratov Diničovcov a ďalších konkurentov nemal nič spoločné. S bratislavským podnikateľom Marekom T., pôvodne žalovaným za objednávku Deákovej vraždy, na túto tému nikdy nerokoval a žiadne peniaze od neho nezobral. Hlavné pojednávanie so „sýkorkami“ sa začalo v januári 2015 v neprítomnosti Róberta L., Martina B. a Jozefa R. Proces mal vyvrcholiť 12. októbra 2015 záverečnými rečami. Tesne predtým však na Morave zadržali hľadaného Martina B., zvaného Rus a o dva týždne v Nemecku Róberta L.. Tým sa proces predĺžil. Na pojednávaní nebol prítomný Jozef R., ktorý je vo väzbe v Maďarsku za trestnú činnosť u našich južných susedov. Pri vyhlasovaní rozsudku prítomní stoja, ale v tomto prípade výnimku dostal Lojzo Čistič. Ten má totiž pravú ruku a nohu v sadre, pretože si vo väzení obe končatiny zranil pri nešpecifikovanom cvičení.


Ruská polícia zadržala hekerov, vykrádali bankové účty cez smartfóny

MOSKVA. Ruská polícia zadržala 20 členov skupiny pôsobiacej v rôznych regiónoch krajiny, ktorí z bankových účtov fyzických osôb odcudzili viac než 50 miliónov rubľov (782.480 eur). Peňazí sa zmocnili tak, že viac ako milión smartfónov nakazili malvérom. S odvolaním sa na hovorkyňu ruského ministerstva vnútra Irinu Volkovú o tom informovala agentúra Interfax. Organizátorom bol 30-ročný obyvateľ mesta Ivanovo, vzdialeného približne tristo kilometrov od Moskvy, ktorý koordinoval a riadil členov tejto skupiny žijúcich na území Ivanovskej, Moskovskej, Rostovskej, Čeľabinskej a Jaroslavskej oblasti, ako i v Marijskej republike v Povolží. Členovia skupiny používali škodlivý softvér. Vďaka nemu získali neoprávnený prístup k smartfónom, v ktorých bol spustený niektorý z operačných systémov. Pomocou príkazov vo forme SMS potom robili prevody peňazí na vopred založené účty, vysvetlila Volková. Ministerstvo vnútra neuviedlo, z akých účtov boli peniaze odcudzené. Kým v prípade štyroch zadržaných osôb súd nariadil ich vzatie do väzby, ostatným podozrivým zakázal opustiť územie regiónu. V rámci policajnej razie sa uskutočnili aj domové prehliadky. Polícia počas nich zhabala počítačovú techniku, stovky bankových kariet a SIM-kariet vydaných na fiktívne osoby.


AKTUALIZOVANÉSledované cesty sú zjazdné, povrch je mokrý (dopravná situácia)

Vo východných okresoch je vyhlásený prvý stupeň kalamitnej situácie.

BRATISLAVA. Husté sneženie, kalamita, povodeň, snehové jazyky a záveje či poľadovica. Na to všetko upozorňuje vodičov Slovenská správa ciest (SSC) na svojej webstránke. "V okresoch Trebišov, Humenné, Medzilaborce, Michalovce, Sobrance, Rožňava, Snina je vyhlásený I. stupeň kalamitnej situácie. V obci Kláštor pod Znievom je vyhlásený III. stupeň povodňovej aktivity na ceste III/1796. V obci sa následkom mrazov vylieva potok na cestu," upozorňuje SSC. Silné sneženie s dohľadnosťou do 100 metrov je v lokalitách Iliašovce, Batizovce, Švábovská Stráň a Poprad-letisko. Snehové jazyky a záveje sa tvoria na cestách v okresoch Svidník, Michalovce, Sobrance, Myjava, Tatranská Štrba, Prešov, Sabinov, Tvrdošín, Námestovo, Stará Ľubovňa, Zvolen a v okolí Bukovej. Cestári tiež informujú, že všetky sledované diaľnice a rýchlostné cesty na území Slovenska sú zjazdné, povrch vozoviek je prevažne mokrý. Zjazdné sú aj cesty I., II. a III. triedy, povrch vozoviek na západe územia je zväčša mokrý, inde prevažne pokrytý vrstvou utlačeného alebo čerstvého snehu do troch centimetrov (cm). Na cestách nižších kategórií v okolí Banskej Bystrice, Starej Ľubovne, Rimavskej Soboty, Turčianskych Teplíc a Bardejova do piatich cm a na Liptove, Orave a v okolí Žiaru nad Hronom do päť až desať cm. Na ceste II/512 Oslany - Cerová je miestami zľadovatený sneh do jedného cm. Neprejazdná je cesta II/555 Kráľovský Chlmec - Veľké Kapušany, kde sú napadané stromy. Pre husté sneženie a silný vietor je uzatvorená cesta III/3061 Štrba - Šuňava. Snehové reťaze je nutné použiť na ceste II/584 v úseku Srdiečko - Bystrá pre všetku dopravu. V Bratislave v dôsledku hustého sneženia si bolo nutné dávať pozor na najmä dobrzďovanie pred semafórmi. Na cestách hlavného mesta sa šmýka. Husto snežilo aj na Záhorí. Dopravný podnik Bratislava (DPB) informoval že linky MHD už premávajú bez obmedzení. "Od 12.30 h je premávka liniek MHD v Bratislave obnovená v plnom rozsahu," uvádza DPB na svojej webovej stránke. V dopoludňajších hodinách spôsobovalo problém sneženie. Najmä v kopcovitých terénoch linky meškali. Meteorológovia upozornili, že v Bratislave môže v sobotu napadnúť päť až dvanásť centimetrov nového snehu. Tvoriť sa môžu aj snehové jazyky a záveje. Sneženie v hlavnom meste neovplyvnilo prevádzku na Letisku M. R. Štefánika. Potvrdila to hovorkyňa letiska Veronika Ševčíková. "Všetky prílety aj odlety sú vybavované podľa letového poriadku," uviedla. Na cestách západného a severného Slovenska sa počas soboty môžu tvoriť snehové jazyky a záveje. Upozorňuje na to Slovenský hydrometeorologický ústav (SHMÚ) na svojej webovej stránke. Meteorológovia upozorňujú aj na intenzívne sneženie. To zasiahne najmä východné Slovensko. Na krajnom východe a v Košiciach podľa SHMÚ môže padnúť 35 až 50 centimetrov nového snehu. V ďalších okresoch východného Slovenska to môže byť 20 až 40 centimetrov snehu. Intenzívne sneženie zasiahne počas dnešného dňa aj Bratislavu. Tu očakávajú meteorológovia tri až šesť centimetrov nového snehu. V okresoch Brezno, Revúca, Rimavská Sobota, Gelnica, Rožňava, Spišská Nová Ves, Kežmarok, Levoča, Poprad a Stará Ľubovňa zas počas dnešnej noci môžu teploty vzduchu klesnúť na -15 až -16 stupňov Celzia.